c: application/epub+zip

text:
Emu Nsɛm
© 2014 Watch Tower Bible and Tract Society of Pennsylvania.
KRATAFA 7 • NNWOM: 61, 25
Yɛbɛyɛ Dɛn De Anigye Asom Yehowa?
KRATAFA 12 • NNWOM: 74, 119
KRATAFA 20 • NNWOM: 90, 135
Nea Yɛbɛyɛ De Ahwɛ Nkwakoraa ne Mmerewa
KRATAFA 25 • NNWOM: 134, 29
▪ ‘Pa Wo Ho Akyi’
Ɔtamfo nitefo bi wɔ hɔ a odidi yɛn ase na ɔmpɛ sɛ yɛpa yɛn ho akyi. Adesua asɛm yi bɛma yɛahu ɔtamfo no. Bio, ɛbɛboa yɛn ma yɛahu sɛnea yɛde Bible mu nsɛm bɛko atia no.
▪ Yɛbɛyɛ Dɛn De Anigye Asom Yehowa?
Sɛ yɛde anigye som Yehowa a, yebetumi agyina nsɛnnennen ahorow ano. Ɛnde, adɛn nti na ɛtɔ da a ebinom dwinnwen nsɛm ho na wɔn ani nnye? Adesua yi bɛma yɛahu sɛnea Bible bɛboa yɛn ma yɛn ani agye Yehowa som mu.
▪ Di Nkwakoraa ne Mmerewa Ni
▪ Nea Yɛbɛyɛ De Ahwɛ Nkwakoraa ne Mmerewa
Adesua nsɛm yi bɛma yɛahu nea Kristoni biara anaa asafo no betumi ayɛ de aboa anuanom anaa abusuafo a wɔn mfe akɔ anim. Bio, yebehu nneɛma pɔtee bi a ɛbɛboa yɛn ma yɛahwɛ saafo no.
3 Abusuafo a Wonnye Nni—Wobɛyɛ Dɛn Aka Wɔn Koma?
17 Abusua Som—Wobɛyɛ Dɛn Ama Ayɛ Anika?
ANIM: Anuanom a wɔwɔ Australia twa kwan tenten kɔ nkuraase kɔka asɛmpa no kyerɛ nkurɔfo a wɔhwɛ mmoa
23,192,500
66,967
“KƆ WO fie, w’abusuafo nkyɛn, na kɔka nea Yehowa ayɛ ama wo nyinaa ne mmɔborɔhunu a wayi adi akyerɛ wo no kyerɛ wɔn.” Yesu Kristo na ɔkaa saa asɛm no kyerɛɛ ɔbarima bi a na ɔpɛ sɛ obedi n’akyi. Saa bere no ebia na ɔwɔ Gadara. Ná saa beae no wɔ Galilea Po no anafo baabi. Yesu asɛm no ma yehu sɛ na onim su bi a ɛwɔ nnipa ho. Ɛne sɛ, sɛ nnipa te asɛmpa bi a, wɔpɛ sɛ wɔka kyerɛ wɔn abusuafo.—Mar. 5:19.
Ɛnnɛ nso saa na ɛte. Ɛwom, ɛsono ɔman biara ne sɛnea wɔda saa su yi adi, nanso sɛ obiara te asɛmpa a ɔpɛ sɛ n’abusuafo nso te. Enti sɛ obi bɛyɛ nokware Nyankopɔn no somfo a, ɛyɛ a na ne ho pere no sɛ ɔbɛka ne gyidi ho asɛm akyerɛ n’abusuafo. Nanso asɛm no ne sɛ, sɛn na ɛsɛ sɛ ɔyɛ no? Sɛ ɔwɔ abusuafo a wɔn som nko anaa wonni ɔsom biara mu a, ɔbɛyɛ dɛn aka asɛm no ma aka wɔn koma? Bible ma yehu ɔkwampa a yɛbɛfa so ayɛ saa.
Yesu bere so no, sɛ yɛreka nnipa a wodii kan hui sɛ ɔno ne Mesia no a, Andrea ka ho. Bere a Andrea huu no no, hena na odii kan bɔɔ no amanneɛ? Bible ka sɛ: “Ohuu n’ankasa ne nua, Simon, na ɔka kyerɛɛ no sɛ: ‘Yɛahu Mesia no’ (a ne nkyerɛase ne Kristo).” Afei Andrea de Petro kɔɔ Yesu nkyɛn. Ná eyi yɛ akwannya kɛse, efisɛ akyiri yi Petro bɛyɛɛ Yesu suani.—Yoh. 1:35-42.
Bɛyɛ mfe asia akyi no, na Petro wɔ Yopa. Ɔde n’ani kyerɛɛ Kaesarea kɔɔ ɔsraani panyin Kornelio fie. Henanom na ɔkɔtoo wɔn wɔ fie hɔ? Bere a Petro ne ne mfɛfo no duu hɔ no, na “Kornelio nso afrɛfrɛ n’abusuafo ne ne nnamfonom nyinaa retwɛn wɔn.” Enti Kornelio maa n’abusuafo nyaa kwan tiee Petro anom asɛm sɛnea ɛbɛyɛ a wɔn ankasa besi wɔn gyinae.—Aso. 10:22-33.
Sɛ yɛhwɛ sɛnea Andrea ne Kornelio ne wɔn abusuafo dii a, dɛn na yebetumi asua afi mu?
Andrea ne Kornelio ammu wɔn ani angu wɔn abusuafo so. Andrea ankasa na ɔde Petro kɔɔ Yesu nkyɛn, ɛnna Kornelio nso totoo nneɛma maa n’abusuafo tiee Petro anom asɛm. Nanso Andrea ne Kornelio anhyɛ wɔn abusuafo, na saa ara nso na wɔandɛfɛdɛfɛ wɔn sɛ wɔmmɛyɛ Kristo akyidifo. Yebetumi ahwɛ nea wɔyɛe no asuasua. Yɛn ankasa betumi aka nokware no ho asɛm akyerɛ yɛn abusuafo anaa yebetumi ama wɔahyia yɛn mfɛfo gyidifo na wɔnam saayɛ so ate nokware no. Nanso ɛsɛ sɛ yegye tom sɛ wɔwɔ hokwan sɛ wɔpaw nea wɔpɛ; ɛnsɛ sɛ yɛde asɛm no puapua wɔn. Jürgen ne ne yere Petra fi Germany. Wɔwɔ suahu bi a ɛbɛma yɛahu sɛnea yɛbɛboa yɛn abusuafo. Momma yɛnhwɛ.
Petra ne Yehowa Adansefo suaa Bible, na edidi mu araa na ɔbɔɔ asu. Na ne kunu Jürgen yɛ sraani. Bere a Petra gyee nokware no, na ne kunu ani nnye ho. Nanso akyiri yi Jürgen hui sɛ nea Adansefo no rekyerɛkyerɛ no yɛ nokwasɛm a efi Bible mu. Eyi nti ɔno nso hyiraa ne ho so maa Yehowa, na yɛrekasa yi ɔyɛ asafo mu panyin. Jürgen wɔ afotusɛm bi a ɛbɛboa ma yɛahu sɛnea yɛbɛka asɛm no akyerɛ yɛn abusuafo a wonni nokware no mu.
Jürgen kae sɛ: “Ɛnsɛ sɛ yɛde Bible mu nsɛm puapua yɛn abusuafo anaa yɛde tuatua wɔn aso. Sɛ yɛde puapua wɔn a, wɔn kɔn rennɔ mpo na wɔatie. Ɛno ara ne sɛ ɛwom ara a na yɛapɔne nokware no ho kakra akyerɛ wɔn. Sɛ yetumi ka yɛn abusuafo kɔ asafo no mufo a wɔne wɔn bɔ tipɛn ho a, ɛno nso bɛboa paa. Sɛ nso yɛn abusuafo ani gye biribi ho na yehu sɛ asafo no mufo bi ani gye saa ade no ho a, yebetumi ayɛ ama wɔne wɔn ahyia. Yɛreyɛ saa nyinaa na yɛreka wɔn ba nokware no ho.”
Bere a ɔsomafo Petro ne Kornelio abusuafo tee Bible mu asɛm no, wosoo mu prɛko pɛ. Nanso saa bere no mpo ɛnyɛ obiara na ɔsoo asɛmpa no mu ntɛm saa.
Bere a Yesu reyɛ n’asɛnka adwuma no, n’abusuafo bi gyee no dii. Wo deɛ ma yɛnhwɛ ɔsomafo Yakobo ne Yohane. Ɛbɛyɛ sɛ na wɔn maame Salome nua ne Yesu maame. Enti yɛreka a na Yesu nua ne wɔn. Ebetumi aba sɛ na Salome ka ‘mmea foforo pii a na wɔde wɔn ahode resom Yesu ne asomafo no’ ho.—Luka 8:1-3.
Nanso Yesu abusuafo bi wɔ hɔ a egyee bere ansa na wɔregye no adi. Bere a Yesu bɔɔ asu akyi bɛyɛ afe biako no, na nnipadɔm bi ahyiam ofie bi mu retie no. Nanso “bere a n’abusuafo tee no, wɔkɔe sɛ wɔrekɔkyere no, efisɛ wɔkae sɛ: ‘N’adwene asɛe.’” Bere foforo nso Yesu nuanom bi kobisaa no n’akwantu ho asɛm nanso wanyi ano tee. Adɛn ntia? “Asɛm no ara ne sɛ, na ne nuanom nnye no nni.”—Mar. 3:21; Yoh. 7:5.
Sɛ yɛhwɛ Yesu ne n’abusuafo asɛm no a, dɛn na yebetumi asua afi mu? Ade biako ne sɛ bere a ne nuanom bi kae sɛ n’adwene asɛe no, ne bo amfuw wɔn. Yesu wu nyanee akyi mpo no, oyii ne ho adi kyerɛɛ ne nua Yakobo. Yebetumi aka sɛ eyi hyɛɛ Yakobo ne Yesu nuanom foforo nkuran na wohui sɛ ɔne Mesia no ampa. Enti bere a asomafo no ne afoforo wɔ Yerusalem abansoro dan bi mu no, na Yesu nuanom ka wɔn ho, enti wonyaa honhom kronkron no bi. Bere bi akyi no, Yakobo ne Yuda a ɔyɛ Yesu nua foforo nyaa hokwan nwonwaso pii.—Aso. 1:12-14; 2:1-4; 1 Kor. 15:7.
Ɛnnɛ nso yɛn abusuafo bi wɔ hɔ a egye bere ansa na wɔaso nokware no mu. Wo deɛ ma yɛmfa Roswitha asɛm no nyɛ nhwɛso. Bere a Roswitha kunu bɔɔ asu 1978 bɛyɛɛ Yehowa Dansefo no, ɔno deɛ na Roma Katolek asɔre adi ne ti. Ná Roswitha nni ne som ho agorɔ koraa, enti ahyɛase no ɔsɔre tiaa ne kunu. Nanso bere rekɔ so no, nneɛma sesae, na obehui sɛ Adansefo no na wɔrekyerɛkyerɛ nokware no. Enti afe 2003 mu no, ɔbɔɔ asu. Dɛn na ɛma ɔyɛɛ nsakrae a ɛte saa? Nea ɛte ne sɛ bere a Roswitha sɔre tiaa ne kunu no, ɔbarima no ne no ampere so. Mmom onyaa ne ho abotare sɛ ɔbɛsesa. Afotu bɛn na Roswitha de ma yɛn? Ɔka sɛ: “Nea ehia ara ne abotare, abotare, ne abotare. Woyɛ saa a, ebetumi asow aba pa.”
Yɛnhwɛ Monika nso. Ɔbɔɔ asu 1974, na mfe du akyi no, ne mmabarima baanu nso bɛyɛɛ Adansefo. Ɛwom, Monika kunu Hans ansɔre antia no de, nanso Hans antumi ammɔ asu kosii afe 2006. Sɛ abusua yi bu kɔmpɔ hwɛ wɔn akyi a, dɛn na wɔwɔ ka? Ɛno ara ne sɛ: “Kɔ so ara bata Yehowa ho, na mma biribiara nsɛe wo gyidi.” Ade biako a abusua no yɛe ne sɛ daa na wɔma Hans hu sɛ wɔdɔ no. Wɔamma wɔn abam ammu, mmom na wogye di sɛ daa-ankɔ-amma bi obegye nokware no.
Bere bi Yesu kae sɛ nokware no te sɛ nsu a ɛma daa nkwa. (Yoh. 4:13, 14) Enti yɛpɛ sɛ nokware no dwudwo yɛn abusuafo te sɛ nsu kurennyenn a emu adwo. Nanso yɛmpɛ sɛ yehwie nokware nsu no gu wɔn anom waa ma ɛtram wɔn. Sɛ ebedwudwo wɔn oo, sɛ ɛbɛtram wɔn oo, sɛnea yɛbɛkyerɛkyerɛ yɛn gyidi mu na ɛbɛkyerɛ. Bible ka sɛ: “Ɔtreneeni koma dwen ansa na ama mmuae.” Afei ɛka sɛ, “Onyansafo koma ma n’ano da nhumu adi, na ɛma n’anom kasa yɛ dɛ.” Yɛbɛyɛ dɛn de afotu yi ayɛ adwuma?—Mmeb. 15:28; 16:23.
Yɛmfa no sɛ ɔbea bi pɛ sɛ ɔkyerɛkyerɛ ne gyidi mu kyerɛ ne kunu. Sɛ odi kan dwinnwen asɛm no ho a, ɔbɛto ne bo akasa na n’ano ampa. Ɛnsɛ sɛ ɔma ne kunu nya adwene sɛ ɔrebu no atɛn. Sɛ ɔnwene ne nsɛm yiye a, ebetumi adwudwo ɔbarima no na ama asomdwoe aba fie. Ɔbea no betumi abisa ne ho sɛ, ‘Bere bɛn na me ne me kunu kasa a, ɔbɛyɛ aso atie me? Dɛn na ɔtaa ka ho asɛm anaa ɔkenkan? Dɛn na n’ani gye ho—nyansahu, amanyɔsɛm anaa bɔɔl?’ Dɛn na ɔbea no bɛyɛ de apusuw ɔbarima no ma n’ani abegye Bible ho na wahwɛ sɛ ɔne no nnye akyinnye na ɔnka biribi ntia no? Sɛ odwen eyinom nyinaa ho a, ɛbɛma ɔde nhumu akasa.
Sɛ yɛpɛ sɛ yɛka asɛm ma ɛka yɛn abusuafo a wɔnyɛ Adansefo koma a, ɛnyɛ nea ehia ara ne sɛ yɛbɛto yɛn bo ase akyerɛkyerɛ yɛn gyidi mu. Mmom ɛsɛ sɛ yɛde abrabɔ pa taa akyi.
Jürgen a yɛaka ne ho asɛm dedaw no kae sɛ: “Fa Bible nkyerɛkyerɛ bɔ wo bra da biara da. Ebia w’abusuafo mfa wɔn ti nnye nokware no de, nanso wobɔ bra pa bere nyinaa a, wobehu ma apusuw wɔn.” Hans yere bɔɔ asu no, edii bɛyɛ mfe 30 ansa na ɔno nso rebɔ asu. Hans kaa too Jürgen asɛm no so sɛ: “Ehia paa sɛ wobɔ wo bra sɛ Kristoni; ɛbɛma w’abusuafo ahu sɛ nokware no reboa wo wɔ w’asetenam.” Yɛn gyidi nti yɛda nsow wɔ afoforo ho. Nanso sɛ yɛn abusuafo hwɛ yɛn a, ɛsɛ sɛ wohu sɛ yɛwɔ suban pa, na ɛnyɛ sɛ yɛn gyidi asɛe yɛn.
Ɔsomafo Petro de afotu maa mmea a wɔn kununom nni nokware no mu. Ɔka kyerɛɛ wɔn sɛ: “Mommrɛ mo ho ase mma mo ankasa mo kununom, na sɛ ebinom anyɛ aso amma asɛm no a, ɔyerenom nam wɔn abrabɔ so anya wɔn a ɔkasa nka ho, efisɛ wɔn ankasa bedi mo abrabɔ kronn ne obu a emu dɔ no ho adanse. Na mommma mo ahosiesie nnyɛ nnipa ani so de, mmɛsawɔw ne sikahyɛ anaa ntadehyɛ, na mmom momma ɛnyɛ komam nipa a wahintaw, honhom a ɛyɛ komm na edwo, atade a ɛmporɔw; eyi na ɛsom bo Onyankopɔn anim.”—1 Pet. 3:1-4.
Petro asɛm yi kyerɛ sɛ ɔbea bi abrabɔ pa betumi apusuw ne kunu ma wabegye nokware no. Bere a Christa bɔɔ asu 1972 no, ɔde sii n’ani so sɛ ɔde Bible mu asɛm no bɛyɛ adwuma. Enti efi saa bere no nyinaa wabɔ mmɔden sɛ ɔde n’abrabɔ pa bɛka ne kunu koma. Bere bi na ne kunu ne Adansefo no sua ade nanso wanso nokware no mu. Wakɔ asafo nhyiam pɛn na ɔne anuanom bɔ kama. Anuanom nso ma no nidi a ɛfata; wɔmfa ɔsom no nguan ne ho. Christa rebɔ mmɔden sɛ ɔbɛyɛ biribi ma aka ne kunu koma. Dɛn na ɔyɛ?
Christa kae sɛ: “Masi me bo sɛ meremman mfi Yehowa kwan ho da. Mereyɛ saa nyinaa na merebɔ mmɔden sɛ mede m’abrabɔ benya me kunu a ‘ɔkasa nka ho.’ Nea ɔpɛ biara a meyɛ ma no, gye nea Bible mpene so. Migye tom sɛ ɔwɔ hokwan sɛ ɔyɛ nea ɔpɛ, enti magyaw biribiara ama Yehowa.”
Christa asɛm yi kyerɛ yɛn sɛ mfaso wɔ so paa sɛ yɛyɛ fakaa. Da biara ɔyɛ nneɛma a ɛbɛhyɛ ne gyidi den; ɔkɔ asafo nhyiam daa na ɔmfa n’asɛnka kɔ nso nni agorɔ. Nanso ommu n’ani ngu ne kunu so, onya ne ho adagyew, na ɔma ohu sɛ ɔdɔ no. Sɛ yɛne yɛn abusuafo a wonni nokware no mu redi a, ɛyɛ papa sɛ yɛyɛ fakaa na yɛte wɔn ase. Bible ka sɛ: “Biribiara wɔ ne bere a wɔahyɛ ato hɔ.” Eyi kyerɛ sɛ ɛsɛ sɛ yeyi bere si hɔ ma yɛn abusuafo, ɛnkanka yɛn ahokafo a wonni nokware no mu no. Sɛ yenya wɔn ho bere a, ɛno nko ara mpo frɛfrɛ nkɔmmɔbɔ. Nokware a ɛwom ara ne sɛ, sɛ yegye bere ne wɔn bɔ nkɔmmɔ a, ɛremma wɔnte nka sɛ wɔayɛ ankonam na wɔatwe ninkunu.—Ɔsɛnk. 3:1.
Yɛnhwɛ Holger nso. Ɔne n’abusuafo a aka bɔɔ asu no, mfe 20 akyi ansa na wɔn papa rebɔ asu. Holger kae sɛ: “Sɛ yɛn busuani bi nni nokware no mu a, ehia paa sɛ yɛma ohu sɛ yɛdɔ no na yɛbɔ mpae ma no.” Christa nso kae sɛ ‘ɔrempa abaw da; ogye di paa sɛ daakye bi ne kunu begye nokware no na wabɛsom Yehowa.’ Sɛ yɛn abusuafo nni nokware no mu a, ɛnsɛ sɛ yɛpa abaw. Mmom ɛsɛ sɛ daa yenya anidaso sɛ wobetumi abɛka yɛn ho.
Nea ɛsɛ sɛ yɛde yɛ yɛn botae ni: Ɛsɛ sɛ yɛhwɛ na yɛne abusuafo no ntam ansɛe. Bio ɛsɛ sɛ yɛfa kwan bi so ma wohu nokware no ho biribi. Afei ehia sɛ yɛbɔ mmɔden sɛ yɛbɛka Bible mu asɛm ma aka wɔn koma. Momma yɛnyɛ eyi nyinaa wɔ “odwo ne obu a emu dɔ mu.”—1 Pet. 3:15.
“Sɛ obi pɛ sɛ odi m’akyi a, ma ɔmpa ne ho akyi.”—MAT. 16:24.
1. Dɛn na Yesu yɛe a ɛkyerɛ sɛ ɔpaa ne ho akyi koraa?
BERE a Yesu wɔ asase so no, na ɔnyɛ obi a ɔyɛ ahodɔ. Yesu pɛ sɛ odwudwo ne ho a, anka obetumi, nanso ɔde nea n’ani gye ho too nkyɛn yɛɛ nea Onyankopɔn pɛ. (Yoh. 5:30) Odii nokware kosii sɛ wokum no asɛndua so. Eyi ma yehu paa sɛ ɔpaa ne ho akyi koraa.—Filip. 2:8.
2. Dɛn na yɛde bɛkyerɛ sɛ yɛapa yɛn ho akyi, na adɛn nti na ɛsɛ sɛ yɛyɛ saa?
2 Yɛyɛ Yesu akyidifo, enti ehia sɛ yɛn nso yɛpa yɛn ho akyi. Ɛnde, sɛ yɛka sɛ obi apa ne ho akyi a, ɛkyerɛ sɛn? Yebetwa no tiawa a, nea ɛkyerɛ ara ne sɛ onii no de n’akɔnnɔde anaa n’apɛde ato nkyɛn, na watu ne ho reboa afoforo. Enti yɛbɛka a, obi a wapa ne ho akyi nyɛ ahopɛ anaa pɛsɛmenkominya. (Monkenkan Mateo 16:24.) Sɛ obi yi pɛsɛmenkominya akwa a, ɛrenyɛ den koraa sɛ ɔde n’apɛde bɛto nkyɛn na wadi kan ahwɛ nea afoforo hia. (Filip. 2:3, 4) Yesu kyerɛkyerɛe sɛ eyi yɛ biribi a yɛrentumi nkɔ nnyaw hɔ koraa wɔ yɛn som mu. Adɛn ntia? Yesu akyidifo paa de, wɔn agyiraehyɛde titiriw ne ɔdɔ. Na saa ɔdɔ yi ara na ɛma obi pa ne ho akyi na otu ne ho boa afoforo. (Yoh. 13:34, 35) Wo de hwɛ, yɛn nuanom a wɔwɔ wiase nyinaa da saa su no adi! Eyi nyinaa nti hwɛ nhyira ara a yɛanya!
3. Dɛn na ɛko tia yɛn?
3 Nanso bere a yɛpɛ sɛ yɛpa yɛn ho akyi na yetu yɛn ho boa afoforo no, ɔtamfo bi wɔ hɔ a ɔko tia yɛn nkakrankakra. Saa tamfo no ne ahopɛ anaa pɛsɛmenkominya. Kae sɛ Adam ne Hawa daa saa subammɔne yi adi. Pɛsɛmenkominya nti, na Hawa pɛ sɛ ɔne Onyankopɔn yɛ pɛ. Pɛsɛmenkominya koro yi ara na ɛmaa ne kunu kɔkaa ne ho dii aduaba no. (Gen. 3:5, 6) Bere a Ɔbonsam wae Adam ne Hawa fii nokware som ho no, wamma anso hɔ ara. Mmom ɔkɔɔ so ara duaa pɛsɛmenkominya wɔ nnipa mu. Ɔde n’asɛm kɔɔ Yesu mpo so kɔsɔɔ no hwɛe. (Mat. 4:1-9) Ɛnnɛ, Satan de pɛsɛmenkominya afa nnipa pii dommum. Pɛsɛmenkominya ayɛ sɛ mframa a ɛrebɔ fa baabiara, enti ɛsɛ sɛ yɛhwɛ yiye na yɛanhome bi.—Efe. 2:2.
4. (a) Seesei yebetumi atu pɛsɛmenkominya ase anaa? Kyerɛkyerɛ mu. (b) Nsɛmmisa bɛn na yebesusuw ho?
4 Ahopɛ anaa pɛsɛmenkominya ayɛ sɛ nkannare a ɛwewe dade. Sɛ osu tɔ gu dade so na awia bɔ so a, ebetumi afi ase awe nkannare. Nkannare no deɛ ebetumi aba, nanso sɛ yɛanyɛ ho biribi ntɛm a, ɛbɛwewe dekode no nkakrankakra kosi sɛ ɛbɛgyerega koraa. Saa ara na seesei yɛrentumi ntu yɛn sintɔ ne ahopɛ ase. Nanso ɛsɛ sɛ yɛda yɛn ho so na yehu sɛ ebetumi adi yɛn awu, enti ɛsɛ sɛ yɛkɔ so ara ko tia. (1 Kor. 9:26, 27) Ɛnde, yemmisa sɛ, ‘Sɛ yɛhwɛ yɛn ho a, nneɛma nketenkete bɛn na ɛbɛkyerɛ sɛ yɛyɛ pɛsɛmenkominya? Dɛn na ɛbɛboa yɛn ma yɛapa yɛn ho akyi koraa?’
5. (a) Adɛn nti na Bible te sɛ ahwehwɛ? (Hwɛ mfonini a ɛwɔ adesua yi mfiase no.) (b) Sɛ yɛde Bible repɛɛpɛɛ yɛn mu a, dɛn na ɛsɛ sɛ yɛkwati?
5 Bible te sɛ ahwehwɛ. Sɛnea yetumi hwɛ yɛn ho wɔ ahwehwɛ mu hu sɛnea yɛte no, saa ara na yebetumi de Bible apɛɛpɛɛ yɛn mu na yɛasiesie biribiara a atɔ kyima wɔ yɛn ho. (Monkenkan Yakobo 1:22-25.) Nanso sɛ yɛamfa ahwehwɛ anni dwuma yiye a, ɛso remma yɛn mfaso ahe biara. Fa no sɛ woakogyina ahwehwɛ anim, nanso wohwɛɛ w’anim ara na wokɔɔ wo baabi. Sɛ biribi atɔ kyima wɔ wo ho a, worenhu. Ebia na ɛyɛ ade ketewa bi nanso ebetumi aka w’ahosiesie. Anaa fa no sɛ wugyina nkyɛn baabi na worehwɛ ahwehwɛ mu. Ebia worenhu wo ho, mmom obi foforo na wubehu no. Enti sɛ yɛpɛ sɛ yɛde Bible pɛɛpɛɛ yɛn mu hwɛ sɛ su te sɛ pɛsɛmenkominya wɔ yɛn mu a, biribi wɔ hɔ a ɛsɛ sɛ yɛkwati. Ɛnsɛ sɛ yɛkan Bible biarabiara kɛkɛ anaa yɛkan de hwɛ obi mfomso.
6. Yɛbɛyɛ dɛn ‘atena’ mmara a ɛyɛ pɛ no mu?
6 Ebetumi aba sɛ yɛkan Bible daa, nanso ɛno ara kɛkɛ nkyerɛ sɛ, sɛ pɛsɛmenkominya reyi ne ti a, yebehu no ntɛm. Adɛn ntia? Yɛnhwɛ Yakobo mfatoho no bio. Wanka sɛ ɔbarima no antɔ ne bo ase anhwɛ ne ho wɔ ahwehwɛ mu. Mmom Yakobo kae sɛ ɔbarima no ‘hwɛɛ ne ho.’ Hela asɛmfua a Yakobo de yɛɛ adwuma no kyerɛ sɛ obi bɛtɔ ne bo ase anaa ɔbɛgyen n’ani ahwɛ biribi. Ɛnde, na ɔbarima no haw paa ne sɛn? Yakobo toaa so sɛ, sɛ ɔbarima no hwɛ n’anim wie a, “ɔkɔ, na ntɛm ara ne werɛ fi onipa ko a ɔyɛ.” Eyi kyerɛ sɛ ɔdan ne ho fi ahwehwɛ no anim; ɔnyɛ nea ohui no ho hwee. Yakobo kae sɛ ebesi obi yiye a, ɛsɛ sɛ ɔhwehwɛ “mmara a ɛyɛ pɛ no mu,” nanso ɛnsɛ sɛ ɛso hɔ ara. Mmom ɛsɛ sɛ “ɔtena mu.” Onipa a ɔte saa nnyaw Onyankopɔn Asɛm a ɛyɛ pɛ no nto hɔ, mmom ɔtena mu, kyerɛ sɛ ɔde bɔ ne bra. Bere bi Yesu kaa asɛm koro no ara. Ɔkae sɛ: “Sɛ motena m’asɛm mu a, na moyɛ m’asuafo ampa.”—Yoh. 8:31.
7. Sɛ yɛpɛ sɛ yɛde Bible pɛɛpɛɛ yɛn mu hwɛ sɛ pɛsɛmenkominya wɔ yɛn ho a, yɛbɛyɛ no sɛn?
7 Sɛ yebetumi adi pɛsɛmenkominya so nkonim a, nea edi kan, ɛsɛ sɛ yɛtɔ yɛn bo ase kenkan Onyankopɔn Asɛm no. Ebetumi ama yɛahu nneɛma bi a ɛnkɔ yiye wɔ yɛn ho. Nanso ɛnsɛ sɛ ɛso hɔ ara; mmom ɛsɛ sɛ yɛdɔ mu asukɔ na yegye bere yɛ nhwehwɛmu. Sɛ worekan obi ho asɛm wɔ Bible mu a, fa no sɛ wone saa nipa no na bisa wo ho sɛ: ‘Sɛ me na tebea a ɛte saa too me a, anka mɛyɛ dɛn? Anka mɛyɛ nea ɛteɛ anaa?’ Nanso biribi wɔ hɔ a ehia koraa sen saa. Ɛne sɛ wubedwinnwen nea worekan no ho na woayere wo ho de abɔ wo bra. (Mat. 7:24, 25) Afei momma yɛnkɔ Ɔhene Saul ne ɔsomafo Petro asetena mu kakra na yɛnhwɛ nea yebetumi asua afi wɔn hɔ. Eyi bɛboa yɛn ma yɛahu sɛnea yɛbɛpa yɛn ho akyi.
8. Bere a Saul fii n’ahenni ase no, na ne suban te sɛn? Dɛn na ɔde kyerɛɛ saa?
8 Sɛ yɛpɛ sɛ yeyi pɛsɛmenkominya akwa na yɛpa yɛn ho akyi a, yebetumi asua biribi afi Israel hene Saul asɛm no mu. Bere a Saul fii n’ahenni ase no, na ɔbrɛ ne ho ase. (1 Sam. 9:21) Bere bi Israelfo bi kasa tiaa n’ahenni. Ɔpɛ a anka obetumi atwe wɔn aso efisɛ Onyankopɔn na na wapaw no, nanso wanyɛ saa. (1 Sam. 10:27) Bere bi na Israelfo ne Ammonfo rekɔko, na Ɔhene Saul maa Onyankopɔn honhom bɔɔ no kyidɔm ma odii wɔn so nkonim. Ɔko no akyi no, ɔde anuonyam no nyinaa maa Yehowa.—1 Sam. 11:6, 11-13.
9. Dɛn na ɛmaa Saul bɛyɛɛ ahopɛ?
9 Nanso eduu baabi no, Saul maa ahopɛ ne ahantan didii ne mu te sɛ nkannare. Bere a odii Amalekfo so no, ɔde Yehowa asɛm too nkyɛn yɛɛ nea ne koma pɛ. Onyankopɔn ka kyerɛɛ Saul sɛ ɔkɔ ko no a ɔnsɛe asade no nyinaa, nanso anibere bɔne nti ɔfaa bi. Nea ɛbɛtɔɔ mu koraa ne sɛ Saul sii nkaedum maa ne ho. (1 Sam. 15:3, 9, 12) Bere a odiyifo Samuel ka kyerɛɛ Saul sɛ Yehowa bo nnwo so no, Saul pɛɛ biribi yii ne ho ano. Ná ɛyɛ no sɛ wadi Onyankopɔn mmara no bi so, enti ɛno ara ye. Ne mfomso mpo, ɔprɛw too ɔman no so. (1 Sam. 15:16-21) Bio, ahantan nti na Saul anuonyam hia no sen sɛ ɔbɛyɛ osetie ama Onyankopɔn. (1 Sam. 15:30) Sɛ yɛde Saul asɛm no yɛ ahwehwɛ a, yehu yɛn ho sɛn? Ɔkwan bɛn so na yebetumi akwati ne nhwɛso bɔne no na yɛapa yɛn ho akyi?
10, 11. (a) Dɛn na Saul asɛm no ma yehu? (b) Dɛn na yɛbɛyɛ na yɛansuasua Saul kwammɔne no?
10 Nea edi kan, Saul asɛm no ma yehu sɛ ɛnsɛ sɛ yegye yɛn ho di dodo na yesusuw sɛ yɛpa yɛn ho akyi nnɛ a, ɛbɛtoa so daa. (1 Tim. 4:10) Kae sɛ mfiase no na Saul bɔ ne ho mmɔden enti na ɔne Onyankopɔn ntam yɛ kama paa, nanso ewiee ase no ɔmaa pɛsɛmenkominya didii ne mu. Afei ɔyɛɛ asoɔden, na Yehowa poo no.
11 Nea ɛto so abien, ɛsɛ sɛ yɛyɛ ahwɛyiye na yɛanka sɛ yɛbɔ nneɛma bi mu mmɔden nti yebetumi abu yɛn ani gu nea yɛtɔ mu sin so. Woyɛ saa a, na ayɛ sɛ obi a wahyɛ atade foforo akogyina ahwehwɛ anim; atade no ara na ɛyɛ no fɛ, na efĩ a ɛwɔ n’anim deɛ onhu. Ebia yɛbɛka sɛ yɛnyɛ ahopɛ te sɛ Saul. Sɛ saa mpo a, ɛsɛ sɛ yɛma yɛn ani da hɔ na biribi antwetwe yɛn amma yɛamfa Saul kwammɔne no so. Sɛ obi tu yɛn fo a, ɛsɛ sɛ yɛhwɛ yiye na yɛampɛ biribi anyi yɛn ho ano anaa mpo yɛamprɛw asɛm no anto afoforo so. Mommma yɛnyɛ sɛ Saul; mmom momma yentie afotu ngu aso pa mu.—Monkenkan Dwom 141:5.
12. Sɛ yɛyɛ bɔne a emu yɛ duru a, dɛn na yɛbɛyɛ de akyerɛ sɛ ɛnyɛ yɛn anuonyam na ehia yɛn?
12 Na sɛ yɛyɛ bɔne a emu yɛ duru nso ɛ? Ná Saul pɛ sɛ n’anim ba nyam wɔ nnipa anim, enti biribiara ampusuw no sɛ onsiesie ɔne Yehowa ntam. Nanso sɛ yɛannwen yɛn anuonyam ho a, yɛde fɛre ne aniwu bɛto nkyɛn na yɛapɛ mmoa. (Mmeb. 28:13; Yak. 5:14-16) Nhwɛso bi ni: Onuabarima bi dii mfe 12 na ofii ase hwɛɛ aguamansɛm. Owiaa ne ho hwɛe saa ara bɛboro mfe du. Ɔkae sɛ: “Ná ɛyɛ den paa sɛ mebue m’ano aka akyerɛ me yere ne asafo mu mpanyimfo. Nanso bere a minyaa akokoduru kae no, ɛyɛɛ sɛ nea yɛayi adesoa bi afi me so. Ná meyɛ asafo mu somfo; eyi nti efii me nsa. Asɛm no haw me nnamfo bi. Nanso minim sɛ nnɛ Yehowa ani gye me som ho paa sen kan a na mehwɛ aguamansɛm no. Seesei ade a ehia me paa ne sɛnea Yehowa bu me.”
13, 14. Dɛn na Petro yɛe a ɛkyerɛ sɛ na odwen ɔno nko ara ho?
13 Bere a Yesu de ɔsomafo Petro refa ntetee mu no, Petro yɛɛ biribi a ɛkyerɛ sɛ onnwen ɔno nko ara ho. (Luka 5:3-11) Nanso na ɛsɛ sɛ ɔne pɛsɛmenkominya di apere. Ɛho nhwɛso ni: Bere bi ɔsomafo Yakobo ne ɔsomafo Yohane kɔsrɛɛ Yesu sɛ ɔmma wɔn dibea kɛse wɔ Onyankopɔn Ahenni mu. Petro tee no, ne bo annwo so koraa. Adɛn ntia? Ná Yesu aka sɛ ɔde adwuma titiriw bi bɛhyɛ Petro nsa, enti ɛbɛyɛ sɛ onyaa adwene sɛ, sɛ obi benya saa dibea no a, ɛyɛ ɔno. (Mat. 16:18, 19) Enti Yesu bɔɔ Yakobo ne Yohane ne Petro ne asomafo aka no kɔkɔ sɛ wɔnhwɛ yiye wɔ pɛsɛmenkominya ho na ɛnsɛ sɛ ‘wodi wɔn nuanom so bakoma.’—Mar. 10:35-45.
14 Nea Yesu yɛ de teɛɛ Petro adwene nyinaa, na ɔda so ara bu ne ho tra so. Bere bi Yesu ka kyerɛɛ asomafo no sɛ wobeyi no ama, nanso Petro kae sɛ, sɛ wɔn nyinaa beyi no ama mpo a, ɔno deɛ ɔrenyi no mma da; ɔbɛkɔ so ara abata ne ho. (Mat. 26:31-33) Anka ɛnsɛ sɛ ogye ne ho di dodo saa, efisɛ saa anadwo no ara Petro yɛɛ biribi a ɛkyerɛ sɛ odwen ɔno nko ara ho; oyii Yesu mae. Ná ne nkwa ho hia no, enti ɔpaa Yesu mprɛnsa.—Mat. 26:69-75.
15. Adɛn nti na Petro nhwɛso no ka koma?
15 Ɛwom, na Petro bɔ ne ho mmɔden nanso ɛtɔ da a na agye agu. Ne nyinaa mu no, wante anna; otwaa ɛsa pa a yebetumi adi akyi. Petro ankasa bɔɔ ne ho mmɔden na Onyankopɔn honhom nso bɔɔ no kyidɔm ma otumi yii pɛsɛmenkominya akwa. Akyiri yi osuaa ahosodi ne ahofama. (Gal. 5:22, 23) Sɔhwɛ a emu yɛ den pempem Petro nanso odii so. Sɛ kan no a, anka ebia ɔrentumi nni so. Nhwɛso bi ni: Bere bi ɔsomafo Paulo kaa Petro anim wɔ afoforo anim, nanso ɔde ahobrɛase gye toom. (Gal. 2:11-14) Nkaanim no akyi no, Petro amfa Paulo ho tirimka. Saa ara nso na wannya adwene sɛ Paulo de n’anim atwitwi fam. Petro kɔɔ so ara kyerɛe sɛ ɔdɔ Paulo. (2 Pet. 3:15) Sɛ yedi ɛsa a Petro twae yi akyi a, ɛbɛboa yɛn na yɛanhwehwɛ nea yɛn nko ara yɛpɛ.
16. Sɛ yehyia tebea a ɛyɛ den a, yɛbɛyɛ dɛn akyerɛ sɛ yennwen yɛn nko ara ho?
16 Sɛ wuhyia tebea a ɛyɛ den a, woyɛ w’ade sɛn? Bere bi, asɛnka adwuma no nti wɔkyeree Petro ne asomafo no guu afiase twaa wɔn mmaa. Nanso wodii ahurusi efisɛ na “wɔabu wɔn sɛ [Yesu] din nti wɔfata sɛ wogu wɔn anim ase.” (Aso. 5:41) Wo nso wuhyia ɔtaa a, fa no sɛ hokwan a wode besuasua Petro na woadi Yesu anammɔn akyi na woada no adi sɛ wonhwehwɛ wo nko ara wo de. (Monkenkan 1 Petro 2:20, 21.) Sɛ mpo mpanyimfo teɛ wo so na wusuasua Petro a, ɛbɛboa wo ma woagye atom; wo bo remfuw.—Ɔsɛnk. 7:9.
17, 18. (a) Sɛ yɛde botae sisi yɛn ani so wɔ Yehowa som mu a, nsɛm bɛn na yebetumi abisa yɛn ho? (b) Sɛ yehu pɛsɛmenkominya bi wɔ yɛn komam a, dɛn na ɛsɛ sɛ yɛyɛ?
17 Sɛ wopɛ sɛ wode botae bi sisi w’ani so wɔ Yehowa som mu a, wubetumi asua biribi afi Petro nhwɛso no mu. Sɛ wode botae a ɛte saa si w’ani so a, yi wo yam yɛ. Nanso hwɛ yiye na woamfa ampɛ nnipa anim anuonyam. Enti bisa wo ho sɛ, ‘Adɛn nti na mepɛ sɛ mitu me ho yɛ pii wɔ Yehowa som mu? Merepɛ nnipa anim anuonyam anaa dibea te sɛ Yakobo ne Yohane?’
18 Sɛ wuhu pɛsɛmenkominya bi wɔ wo komam a, srɛ Yehowa sɛ ɔmmoa wo na teɛteɛ w’adwene ne wo nsusuwii. Afei yere wo ho sɛ wobɛyɛ biribiara ahyɛ Yehowa anuonyam, na womfa mpɛ w’ankasa anuonyam. (Dw. 86:11) Fa biribi si w’ani so wɔ asafo no mu, nanso hwɛ na anyɛ nea wode repɛ anuonyam ama wo ho. Wo deɛ hwɛ, sɛ ɛyɛ den ma wo sɛ wobɛda honhom aba no fã bi adi a, fa si w’ani so sɛ wobɛyɛ no kɛse. Anaa fa no sɛ wobɔ mmɔden siesie ɔkasa bɛma no kama wɔ adesua ase, nanso ɛba Ahenni Asa so asiesie a, na woayera mu. Sɛ saa a, bɔ mmɔden sɛ wubetie afotu a ɛwɔ Romafo 12:16.—Monkenkan.
19. Sɛ yɛhwɛ yɛn ho wɔ Onyankopɔn Asɛm mu na yehu sɛ biribi atɔ kyima a, dɛn na ɛsɛ sɛ yɛyɛ na yɛn abam ammu?
19 Sɛ yɛde Onyankopɔn Asɛm yɛ ahwehwɛ na yegyen yɛn ani hwɛ mu a, ebia yebehu sintɔ anaa pɛsɛmenkominya bi wɔ yɛn ho. Anhwɛ a ebebu yɛn abam. Sɛ biribi a ɛte saa to wo a, kae ɔbarima a esii no yiye wɔ Yakobo mfatoho no mu no. Yakobo anka sɛ ɔbarima no siesiee nea atɔ kyima no amonom hɔ ara, na saa ara nso na wanka sɛ otumi siesiee nea atɔ kyima biara. Mmom nea Yakobo kae ne sɛ ɔbarima no ‘tenaa mmara a ɛyɛ pɛ no mu.’ (Yak. 1:25) Ɔbarima no kaee nea ohui wɔ ahwehwɛ no mu, na ɔyeree ne ho ara siesiei. Enti mma w’abam mmu; kae sɛ obiara wɔ sintɔ. (Monkenkan Ɔsɛnkafo 7:20.) Kɔ so ara hwehwɛ mmara a ɛyɛ pɛ no mu na pa wo ho akyi. Kae sɛ Yehowa aboa wo nuanom pii a wɔtɔ sin sɛ wo ara, na ɔpɛ sɛ ɔboa wo nso ma wunya n’anim dom ne ne nhyira.
“Sɛ onipa di mfe pii mpo a, ma n’ani nnye ne nyinaa mu.”—ƆSƐNK. 11:8.
1. Nneɛma bɛn na Yehowa de ama yɛn a ebetumi ama yɛn ani gye?
YEHOWA pɛ sɛ yɛn ani gye, enti wama yɛn nneɛma a ɛbɛboa yɛn ma yɛn ani agye ankasa. Anyɛ hwee koraa no wama yɛn nkwa. Bio, Yehowa atwe yɛn aba nokware som mu enti yebetumi de nkwa a yɛwɔ ayi no ayɛ. (Dw. 144:15; Yoh. 6:44) Yehowa ama yɛahu sɛ ɔdɔ yɛn na ɔbɔ yɛn kyidɔm ma yetumi som no. (Yer. 31:3; 2 Kor. 4:16) Seesei yɛwɔ honhom fam paradise mu, baabi a asomdwoe ne biakoyɛ di akoten. Bio, yɛda abusua kɛse bi mu, abusua a ɔdɔ ne honhom fam aduan abu so wom. Eyi nyinaa nka mfua, anidaso papa bi nso da yɛn anim.
2. Dɛn nti na Onyankopɔn asomfo bi ani nnye?
2 Nea Onyankopɔn de ama yɛn nyinaa akyi no, ɛtɔ da a ɛyɛ den ma n’asomfo bi sɛ wɔde anigye bɛsom no. Ebia wobesusuw sɛ wɔnsɛ hwee wɔ Yehowa ani so na wɔn som nsɔ n’ani. Sɛ obi ka kyerɛ saafo no sɛ wobetumi asom Yehowa “mfe pii” ma wɔn ani agye a, ebia wɔbɛka sɛ ɛyɛ daeso. Wɔn ani so no, ɛte sɛ nea esum kabii aduru wɔn a wonhu hann wɔ baabiara.—Ɔsɛnk. 11:8.
3. Dɛn na ebetumi ama obi abam abu?
3 Sɛ onua bi ani da biribi so na amma mu anaa yare bi bɛtena ne so anaa mpanyinyɛ teetee no a, n’abam betumi abu. (Dw. 71:9; Mmeb. 13:12; Ɔsɛnk. 7:7) Nokwasɛm bi nso wɔ hɔ a ɛsɛ sɛ Kristoni biara gye tom. Ɛne sɛ koma no yɛ okontomponi na ebetumi abu yɛn fɔ bere mpo a Onyankopɔn abu yɛn bem. (Yer. 17:9; 1 Yoh. 3:20) Ɔbonsam kyinkyim nsɛm to Onyankopɔn asomfo so. Nnipa a wokura Satan adwene bɛpɛ sɛ yenya adwene a Elifas nyae no bi. Hiob bere so no, Elifas kae sɛ Onyankopɔn mfa n’asomfo nyɛ hwee. Ná eyi yɛ atosɛm, na ɛda so ara yɛ atosɛm nnɛ.—Hiob 4:18, 19.
4. Dɛn na yebesusuw ho wɔ adesua yi mu?
4 Bible ma yɛn awerɛhyem sɛ wɔn a ‘wɔnam esum kabii bon mu’ no, Yehowa ka wɔn ho. (Dw. 23:4) Ɔkwan bɛn so na Yehowa ka yɛn ho? Ɔnam n’Asɛm no so bɔ yɛn kyidɔm. Tumi wɔ Onyankopɔn Asɛm Bible mu, enti “yetumi de tutu nneɛma a agye ntini gu.” Nneɛma a agye ntini a Bible tumi tutu gu no bi ne atosɛm ne nsusuwii bɔne. (2 Kor. 10:4, 5) Ɛnde, momma yɛnhwɛ nea ɛbɛyɛ a Bible bɛboa yɛn ma yɛde anigye asom Yehowa. Ɛnyɛ wo nkutoo na wubenya eyi so mfaso, na mmom wubetumi de aboa afoforo nso.
5. Dɛn na ɛbɛboa yɛn ma yɛde anigye asom?
5 Ɔsomafo Paulo kyerɛɛ nneɛma bi a ebetumi aboa yɛn ma yɛanya anigye wɔ yɛn som mu. Otuu Korinto asafo no fo sɛ: “Monkɔ so ara nsɔ nhwɛ sɛ mowɔ gyidi no mu anaa.” (2 Kor. 13:5) “Gyidi” a ɔreka ho asɛm no ne nokware nkyerɛkyerɛ a Kristofo gye tom a wɔada no adi wɔ Bible mu no. Sɛ nea yɛka ne nea yɛyɛ ne Bible nkyerɛkyerɛ hyia a, ɛkyerɛ sɛ ‘yɛwɔ gyidi no mu.’ Yebedi Kristofo nkyerɛkyerɛ nyinaa so; yɛrempaw bi nnyaw bi.—Yak. 2:10, 11.
6. Adɛn nti na ɛsɛ sɛ yɛsɔ yɛn ho hwɛ sɛ ‘yɛwɔ gyidi no mu anaa’? (Hwɛ mfonini a ɛwɔ adesua yi mfiase no.)
6 Ebia ɛbɛyɛ den ama wo sɛ wobɛsɔ wo ho ahwɛ sɛ wowɔ gyidi no mu anaa. Nanso nea ɛsɛ sɛ yɛhyɛ no nsow ne sɛ sɛnea Yehowa bu yɛn na ehia na ɛnyɛ sɛnea yebu yɛn ho, efisɛ n’adwene korɔn sen yɛn adwene. (Yes. 55:8, 9) Sɛ Yehowa pɛɛpɛɛ n’asomfo mu a, ɛnyɛ n’adwene ne sɛ obenya wɔn ho mfomso, na mmom nea ɔrehwehwɛ ne sɛ obehu biribi pa bi wɔ wɔn ho na waboa wɔn ma wɔatumi asom no. Sɛ yɛde Onyankopɔn Asɛm sɔ hwɛ sɛ ‘yɛwɔ gyidi no mu’ a, yebehu yɛn ho sɛnea Onyankopɔn hu yɛn. Ɛba saa a, yɛrennya adwene da sɛ yɛnsɛ hwee wɔ Onyankopɔn ani so, na mmom yebehu Yehowa adwene. Yebehu sɛ yɛsom bo wɔ n’ani so. Sɛ yɛkae saa nokwasɛm yi a, ɛbɛyɛ te sɛ sum wɔ dan bi mu na yɛabue mpomma ma hann aba dan no mu.
7. Sɛ yesusuw anokwafo a wɔn ho asɛm wɔ Bible mu no ho a, mfaso bɛn na yebenya?
7 Sɛ yebetumi asɔ yɛn ho ahwɛ yiye a, ade biako a ebetumi aboa yɛn ne sɛ yebesusuw Yehowa asomfo anokwafo a wɔn ho asɛm wɔ Bible mu no ho. Hwɛ tebea a wɔkɔɔ mu na bisa wo ho sɛ: ‘Sɛ ɛyɛ me a, anka dɛn na mɛyɛ?’ Momma yɛnhwɛ nnipa abiɛsa bi ho asɛm wɔ Bible mu, na yɛnhwɛ sɛnea ebetumi aboa yɛn ma yɛasɔ yɛn ho ahwɛ sɛ ‘yɛwɔ gyidi no mu anaa.’ Eyi bɛhyɛ yɛn den ma yɛakɔ so de anigye asom.
8, 9. (a) Tebea bɛn na na okunafo hiani no wom? (b) Bere a okunafo no wɔ asɔrefie hɔ no, nsɛm bɛn na ebia osusuw ho?
8 Bere a Yesu wɔ asɔrefie hɔ wɔ Yerusalem no, ohuu okunafo hiani bi. Sɛ nnɛ yentumi nyɛ pii mpo a, ɔbea no nhwɛso betumi aboa yɛn ma yɛde anigye asom. (Monkenkan Luka 21:1-4.) Ma yɛnhwɛ tebea a na okunafo no wom: Nea edi kan, na ne kunu aka baabi, na ebia na ɔda so ara redi ho yaw. Afei na nyamesom akannifo no yɛ apoobɔfo a ahiafo asɛm nyɛ wɔn mmɔbɔ, na mmom “wɔmemene akunafo afie.” (Luka 20:47) Ná okunafo no di hia buburoo, enti ntoboa a na obetumi ayi aboa asɔrefie no ara ne sika a anka ɔpaani begye simma kakraa bi.
9 Afei twa tebea no ho mfonini: Okunafo yi aba asɔrefie adiwo hɔ a nkaprɛ mma abien kura no. Ebia ɔde nkaprɛ mma abien no toto ntoboa a na otumi yi bere a ne kunu te ase ho a, obu no sɛ esua dodo. Sɛ ɔhwɛ sɛnea wɔn a wodi n’anim reyi ntoboa akɛse akɛse a, ebia ɔbɛka sɛ ne sika no nnu hwee, enti ɔbɛfɛre wɔ ne tirim. Yennim ara, nanso sɛ saa na na osusuw mpo a, ɔyɛɛ nea obetumi de boaa nokware som.
10. Dɛn na Yesu de kyerɛe sɛ okunafo no som bo wɔ Onyankopɔn ani so?
10 Yesu maa yehui sɛ okunafo no ne ntoboa no som bo Yehowa ani so. Ɔkae sɛ ‘nea okunafo no de guu mu no sen’ asikafo no nyinaa de. Wɔn a wɔhwɛ sika so no de sika a ɔbea kunafo no yii ne nea afoforo de bae nyinaa bɛbom, nanso Yesu hyɛɛ da kamfoo ɔbea kunafo no. Sɛ wɔrekan sika no a, ɛbɛyɛ den sɛ wobehu sɛ okunafo no som bo wɔ Yehowa ani so na n’ani sɔ nkaprɛ mma abien no nso. Nanso asɛm no ne sɛ sɛnea Onyankopɔn hu tebea no na ehia na ɛnyɛ sɛnea afoforo anaa okunafo no mpo hu no. Wubetumi de okunafo no asɛm yi akari ahwɛ sɛ wowɔ gyidi no mu anaa?
11. Dɛn na wubetumi asua afi okunafo no asɛm mu?
11 Wo nsɛm tebea na ɛbɛkyerɛ nea wubetumi de ama Yehowa. Onyin anaa yare nti, ebinom ntumi nyɛ pii wɔ asɛnka adwuma no mu. Ɛnde, ɛbɛyɛ papa sɛ wɔbɛka sɛ esua sɛ wobu ho akontaa anaa? Ebia wo ho yɛ den, nanso ɛno mpo no, sɛ wode nnɔnhwerew a wode yɛ asɛnka adwuma no toto nea Onyankopɔn nkurɔfo nyinaa yɛ ho a, anhwɛ a wubesusuw sɛ ennu baabiara. Nanso okunafo hiani no asɛm ma yehu sɛ Yehowa ani sɔ nea yetumi yɛ ma no biara, ɛnkanka bere a nneɛma mu ayɛ den. Wo deɛ bu kɔmpɔ hwɛ nea wutumi yɛ maa Yehowa afe a etwaam no. Wokae dɔnhwerew biako bi a wosam w’anim fifiri ansa na woretumi ayɛ asɛnka adwuma no? Sɛ saa a, nya awerɛhyem sɛ Yehowa ani sɔ nea wutumi yɛe saa dɔnhwerew no mu. Sɛ wusuasua ɔbea kunafo no na woyɛ nea wubetumi biara wɔ Yehowa som mu a, ɛbɛkyerɛ sɛ ‘wowɔ gyidi no mu.’
12-14. (a) Adwene bɛn na Elia nyae? (b) Ɛbɛyɛ sɛ dɛn na ɛmaa Elia susuw saa?
12 Ma yɛnhwɛ odiyifo Elia nso. Na ɔyɛ Yehowa somfo a ne gyidi yɛ den. Nanso eduu bere bi no, n’abam bui koraa, na ɔsrɛɛ Yehowa mpo sɛ ontwa ne nkwa so. Ɔkae sɛ: “Afei de, mabrɛ! O Yehowa, gye me kra fi me nsam.” (1 Ahe. 19:4) Sɛ tebea a ɛte saa ntoo obi a, ebia ɔbɛka sɛ Elia mpae no ‘yɛ hatuhatu.’ (Hiob 6:3) Nanso nea ɔda ne gya na onim sɛnea ɛhyehye no. Hyɛ no nsow sɛ Yehowa anka Elia anim, mmom ɔboaa no.
13 Adɛn nti na Elia nyaa adwene a ɛte saa? Ná Elia ayɛ anwonwade bi ama Israelfo nyinaa ahu sɛ Yehowa ne nokware Nyankopɔn. Eyi akyi no, okunkum Baal adiyifo 450. (1 Ahe. 18:37-40) Ebia na Elia hwɛ kwan sɛ Onyankopɔn nkurɔfo bɛsan de nokware som asi hɔ, nanso amma saa. Ɔhemmaa tirimɔdenfo Yesebel soma ma wɔkɔka kyerɛɛ Elia sɛ obeyi no afi hɔ. Ehu kaa Elia ma oguan fii Israel kɔɔ anafo fam wɔ Yuda, na ɔkɔtenaa sare so baabi.—1 Ahe. 19:2-4.
14 Bere a Elia hyɛ sare so hɔ no, ɛyɛɛ no sɛ n’adwuma nyinaa yɛ ɔbrɛgu ara kwa. Ɔka kyerɛɛ Yehowa sɛ: “Minye mensen m’agyanom.” Nea na ɔrepɛ akyerɛ ne sɛ ɔte sɛ ne nananom a wɔawuwu nnompe ne ɛho dɔte. Ɔno ara de n’adwene karii ne ho, na ohui sɛ ɔnsɛ hwee wɔ nnipa ani so na kampɛsɛ Yehowa ani so.
15. Dɛn na Onyankopɔn yɛ maa Elia hui sɛ ɔda so ara som bo ma no?
15 Nanso ɛnyɛ saa na ade nyinaa so Tumfoɔ no huu Elia. Ná Yehowa bu no sɛ ɔsom bo, na ɔyɛɛ biribi ma ohuu saa. Onyankopɔn somaa ɔbɔfo ma ɔkɔhyɛɛ Elia den. Bio, adaduanan a Elia de twaa kwan kɔɔ Bepɔw Horeb so nyinaa, Yehowa maa no aduan ne nsu. Mfiase no na Elia susuw sɛ Israelni biara nni hɔ a odi Yehowa nokware, nanso Yehowa ma ohui sɛ ɛnte saa. Nokwasɛm mpo ne sɛ Onyankopɔn de adwuma foforo hyɛɛ Elia nsa. Yehowa boaa Elia na ɛno maa onyaa ahoɔden foforo san toaa n’adwuma so sɛ odiyifo.—1 Ahe. 19:5-8, 15-19.
16. Ɔkwan bɛn na Onyankopɔn afa so ahyɛ wo den?
16 Elia asɛm no bɛma woahu sɛ woda so ara wɔ gyidi no mu, na ɛbɛboa wo ma wode anigye asom. Nea edi kan koraa no, kaakae nneɛma a Yehowa ayɛ ama wo. Wobɛkae bere bi a wo ho kyeree wo a ɔpanyin anaa onua foforo bi yɛɛ wo mmoa? (Gal. 6:2) Bible ne asafo nhoma ahorow ne Kristofo nhyiam mmaa wunhui sɛ Yehowa dwen wo ho anaa? Bere biara a wubenya mmoa a ɛte saa no, hu sɛ Yehowa na ɔreboa wo na da no ase.—Dw. 121:1, 2.
17. Dɛn na Yehowa hu wɔ ne nkoa ho a n’ani sɔ?
17 Nea ɛto so abien, kae sɛ sɛ obi ka sɛ ɔnsom bo wɔ Yehowa ani so a, na n’adwene na ɛredaadaa no. Sɛnea Onyankopɔn hu yɛn ne asɛm no na ɛnyɛ sɛnea yehu yɛn ho. (Monkenkan Romafo 14:4.) Yehowa ani sɔ yɛn som ne yɛn nokwaredi, na ɛnyɛ nneɛma akɛse akɛse a yetumi yɛ. Ebia Yehowa ani so no, woayɛ pii ama no sen nea wususuw. Saa na ohuu Elia. Ebia woaboa asafo no mufo bi wɔ akwan horow so a wunnim. Saa ara nso na ebia w’adwumaden ama nkurɔfo a wɔwɔ w’asasesin mu ate asɛmpa no.
18. Dwumadi a Yehowa de ahyɛ wo nsa no kyerɛ sɛn?
18 Afei kae sɛ bere biara a Yehowa de dwumadi bi bɛhyɛ wo nsa no, ɛkyerɛ sɛ n’ani sɔ nea woreyɛ. (Yer. 20:11) Sɛ ɛyɛ wo sɛ wo som adwuma nsow aba biara anaa ɛyɛ den sɛ wubedu botae bi ho wɔ Yehowa som mu a, ebia w’abam bebu te sɛ Elia. Nanso kae sɛ yɛn nyinaa wɔ hokwan kɛse bi a ɛso bi nni. Ɛno ne Ahenni ho asɛmpaka adwuma a yɛreyɛ ne Onyankopɔn din a ɛda yɛn so no. Enti kɔ so bata Yehowa ho. Woyɛ saa a, sɛnea Yesu kae wɔ ne mfatoho bi mu no, wo nso wubetumi anya “wo wura anigye no bi.”—Mat. 25:23.
19. Tebea bɛn na odwontofo a ɔkyerɛw Dwom 102 no kɔɔ mu?
19 Afei yɛnhwɛ odwontofo a ɔkyerɛw Dwom 102 no. Ná n’ani so atan no, efisɛ na ne mu nsu nyinaa atwe ma “wayɛ hahaaha.” (Dw. 102, atifi asɛm) Nsɛm a ɔkae no ma yehu sɛ na osusuw sɛ ɔyɛ ankonam a ɛyaw ne awerɛhow amene no. (Dw. 102:3, 4, 6, 11) Onyaa adwene sɛ Yehowa pɛ sɛ ɔtow no kyene mpo.—Dw. 102:10.
20. Sɛ obi ani so tan no a, ɔkwan bɛn so na mpaebɔ bɛboa no ma woahu sɛ ɔsom bo wɔ Yehowa ani so?
20 Ne nyinaa mu no, na odwontofo no wɔ ahoɔden kakra a obetumi de ayi Yehowa ayɛ. (Monkenkan Dwom 102:19-21.) Dwom 102 ma yehu sɛ wɔn a ‘wɔwɔ gyidi no mu’ mpo, ɛtɔ da a wɔbɛfa ɔhaw ne abɛbrɛsɛ mu ma agye wɔn adwene nyinaa. Odwontofo no kae sɛ wayɛ “sɛ anomaa koro a osi ɔdan atifi”; otwa n’ani hwɛ benkum oo, nifa oo, ne haw nko ara na ohu. (Dw. 102:7) Sɛ biribi saa to wo a, hwie wo komam asɛm gu Yehowa anim sɛnea odwontofo no yɛe no. Mpaebɔ bɛboa wo ma woahu sɛ woda so ara som bo wɔ Yehowa ani so. Wahyɛ bɔ sɛ ɔbɛyɛ aso atie onnibie mpaebɔ; “ɔremmu wɔn mpaebɔ animtiaa.” (Dw. 102:17) Gye Yehowa di; ɔbɛyɛ nea waka no.
21. Dɛn na ɛbɛboa obi a wakɔ ahokyere mu ma ɔde anigye asom Yehowa?
21 Bio nso Dwom 102 ma yehu nea ɛsɛ sɛ yɛyɛ na yɛde anigye asom Yehowa daa. Saa na odwontofo no yɛe; odwen ɔne Yehowa adamfofa ho. (Dw. 102:12, 27) Ohui sɛ Yehowa boa ne nkurɔfo bere a wɔakɔ ahokyere mu, na eyi kyekyee ne werɛ. Sɛ ɔhaw bi nti, wuntumi nyɛ pii seesei wɔ Onyankopɔn som mu a, bɔ ho mpae. Ɛnyɛ wo haw no ano aduru nko na ɛsɛ sɛ wosrɛ Yehowa, na mmom srɛ no sɛ ɔmmoa ma ‘wontumi mmɔ ne din’ nso.—Dw. 102:20, 21.
22. Dɛn na yɛn mu biara betumi ayɛ na yɛanya Yehowa anim dom?
22 Nea yɛasusuw ho yi kyerɛ sɛ Bible betumi aboa yɛn ma yɛahu sɛ ‘yɛwɔ gyidi no mu’ na yɛsom bo Yehowa ani so. Nokwasɛm ne sɛ Satan wiase yi mu deɛ, yɛrennya yɛn ho tɔtorɔtɔɔ. Ɛtɔ da a, yɛn abam bebu ma yɛayɛ hahaaha. Nanso sɛ yɛamma biribiara annye yɛn asabawmu na yɛn mu biara kɔ so tena Yehowa som mu a, yebenya n’anim dom na wama yɛn daa nkwa.—Mat. 24:13.
Agya bi a ɔwɔ Brazil kae sɛ: “Sɛ yɛreyɛ abusua som a, ɛtɔ da a, etumi yɛ yɛn dɛ ara ma sɛ mamma yɛantwa so a, yebehu na akowie dasum.” Agya bi a ɔwɔ Japan wɔ abarimaa a wadi mfe du. Ɔno nso kae sɛ wɔreyɛ abusua som a, ɛkaa ne ba no nko a, anka wɔrempɔn da. Adɛn ntia? Agya no kae sɛ: “Adesua no yɛ anika, enti ɛyɛ no dɛ.”
Nanso nokwasɛm ne sɛ ɛnyɛ mmofra nyinaa na abusua som yɛ wɔn dɛ saa. Mmofra bi wɔ hɔ mpo a, wɔn ani nnye ho. Adɛn ntia? Nea agya bi a ɔwɔ Togo kae ne sɛ: “Ɛnsɛ sɛ Yehowa som yɛ tayoo.” Sɛ abusua som yɛ tayoo a, ebia na efi sɛnea wɔyɛ no. Mmusua pii ahu sɛ abusua som betumi ayɛ anigye bere te sɛ Homeda bere. Yesaia kae sɛ Homeda yɛ “ahurusidi.”—Yes. 58:13, 14.
Agyanom a wɔyɛ Kristofo ahu sɛ, sɛ wobetumi ayɛ abusua som ma obiara ani agye a, ɛnsɛ sɛ ɛyɛ kyenkyenee. Ralf wɔ mmabea baasa ne ɔbabarima biako. Ɔkae sɛ, sɛ wɔreyɛ abusua som a, wɔnyɛ no sɛ adesua denneennen, mmom wɔbɔ nkɔmmɔ ma obiara kyerɛ n’adwene kama. Ɛwom, ɛtɔ da a ɛnyɛ mmerɛw sɛ adesua no bɛyɛ anika na obiara ani agye ho. Ɛna bi kae sɛ: “Me yam a, anka daa mitumi yɛ abusua som ma ɛyɛ anigye. Nanso ɛtɔ da a, na mabrɛ.” Sɛ saa na wo tebea te a, dɛn na ɛbɛboa wo?
Agya bi a ɔwɔ Germany wɔ mma baanu. Ɔkae sɛ: “Ɛsɛ sɛ yɛyɛ fakaa.” Natalia yɛ ɛna a ɔwɔ mma baanu. Ɔno nso kae sɛ: “Yɛdannan nea yesua no mu, dannan mu, dannan mu. Ɛno ne ade a ɛboa yɛn abusua no paa.” Sɛ mmusua pii reyɛ abusua som a, wonsua ade biako. Wɔyɛ eyi kakra, na wɔayɛ eyi kakra. Cleiton yɛ agya a ɔwɔ Brazil; ɔwɔ mmabun baanu. Ɔkae sɛ: “Sɛ yɛdannan adesua no mu a, ɛma ɛyɛ anika na obiara de ne ho hyɛ mu.” Mmusua bi wɔ hɔ a, mmofra no bi anyin koraa sen wɔn nuanom, enti awofo no betumi akyekyɛ adesua no mu ahwɛ nea ɛbɛboa abofra biara. Sɛ awofo hwɛ nea ɛbɛboa abofra biara na wogyina so paw nea wobesua ne ɔkwan a wɔbɛfa so ayɛ adesua no a, abusua no muni biara benya so mfaso.
Dɛn na mmusua bi yɛ de dannan wɔn abusua som mu? Ebinom rebefi ase a, wɔto dwom yi Yehowa ayɛ. Juan a ɔwɔ Mexico kae sɛ: “Sɛ yɛto dwom a, ɛkanyan obiara ma ɔde n’adwene ne ne koma nyinaa kɔ adesua no so.” Juan ne n’abusua paw nnwom a ɛne nea wobesua no bɛkɔ.
Nea mmusua bi yɛ ne sɛ wobom kenkan Bible. Ɛyɛ a wɔkyekyɛ akenkan no ma obiara kan bi. Wɔyɛ no sɛ drama. Enti sɛ edu Bible mu nipa bi so a, na obi akenkan; edu foforo so a na obi foforo akenkan. Agya bi a ɔwɔ Japan kae sɛ bere a edi kan a n’abusua kenkan Bible no saa no, wanhu so. Nanso sɛ ne mma baanu no hwɛ nea wɔne wɔn awofo no nyinaa abom reyɛ a, na wɔn ani agye sɛ. Mmusua bi mpo deɛ nea wɔyɛ ne sɛ, sɛ wɔhwɛ Bible mu asɛm bi a na wɔde ayɛ drama. Agya bi wɔ South Africa a wɔfrɛ no Roger; ɔwɔ mmarimaa baanu. Ɔkae sɛ: “Mmofra taa hu nneɛma bi wɔ Bible mu a yɛn a yɛyɛ awofo mpo nhu.”
Ɔkwan foforo a mubetumi asakra abusua som mu ne sɛ mobɛbom ayɛ biribi. Mubetumi ahwɛ Noa adaka no anaa Solomon asɔrefie no so ayɛ bi. Sɛ moyɛ biribi a ɛte saa a, ɛho behia sɛ moyɛ nhwehwɛmu. Abusua bi a wɔwɔ Asia yɛɛ biribi a ɛte saa. Nea wɔyɛe ne sɛ awofo no ne wɔn babea a wadi mfe anum ne ne nanabea tenaa wɔn asa so hwɛɛ ɔsomafo Paulo asɛmpatrɛw akwantu no de hyehyɛɛ agorɔ bi wɔ pon so. Mmusua bi nso de Exodus nhoma no mu nsɛm adi agorɔ a ɛte saa ara. Donald wɔ Togo; wadi mfe 19. Ɔkae sɛ: “Ɛyɛ a yɛdannan abusua som mu, enti ama ayɛ dɛ na mihu sɛ anigye nso aba yɛn abusua no ankasa mu.” Wohwɛ a, dɛn na wo nso wo ne w’abusua betumi abom ayɛ ma ayɛ anika?
Ɛwom, sɛ wodannan abusua som mu na woyɛ fakaa a, ɛma adesua no yɛ anika, nanso sɛ mubenya adesua no so mfaso paa a, gye sɛ obiara siesie ne ho yiye. Mmofra de, ɛnkyɛ na wɔabrɛ, enti sɛ agya no rehwɛ nneɛma a wobesua a, ɛsɛ sɛ odwen ho yiye na n’ankasa gye bere sua paa. Nea agya bi kae ne sɛ: “Sɛ midi kan siesie me ho yiye a, ɛma obiara nya adesua no so mfaso kɛse.” Agya bi a ɔwɔ Germany nso di kan ka nea abusua no besusuw ho kyerɛ wɔn koraa ansa na adu so. Yɛnkɔ Benin nso nkɔhwɛ agya bi a ɔwɔ mma baasia. Ɛtɔ da a ɔde asafo DVD yɛ abusua som. Nea ɔyɛ ne sɛ, ɔde DVD no ho nsɛmmisa ma abusua no ansa na adesua no adu so. Nokwasɛm ne sɛ, sɛ abusua som betu mpɔn a, worentumi nkɔ nnyaw ahosiesie.
Sɛ abusua no mufo di kan hu nea wobesua a, wobetumi abɔ ho nkɔmmɔ nnawɔtwe no mu nyinaa. Ɛba saa a, wɔn ho bɛpere wɔn sɛ da no bedu. Sɛ obiara wɔ biribi a ɔrekɔyɛ ho nhwehwɛmu a, obebu no sɛ ɛyɛ ɔno ankasa abusua som.
Mmusua pii wɔ hɔ a, wɔn dadwen kɛse paa ne sɛ wɔbɛyɛ abusua som daa.
Agyanom bebree de nnɔnhwerew pii yɛ adwuma ansa na wɔn abusua nsa akɔ wɔn ano. Wo deɛ hwɛ agya bi a ɔwɔ Mexico. Ofi fie anɔpa nnɔnsia kɔhyɛ adwuma mu a, gye sɛ anadwo nnɔnwɔtwe ansa na waba fie. Ɛtɔ da bi a asafo mu dwumadi bi nti, ɛho behia sɛ mutu abusua som no hyɛ da.
Ɛno mpo no, ɛsɛ sɛ yesi nketekrakye sɛ yɛbɛyɛ abusua som no daa. Loïs yɛ mfe 11 abeawa a ɔte Togo. Ɔkae sɛ n’abusua asi wɔn bo sɛ wɔrentoto abusua som mu da. Nea ɔkae ni: “Ɛtɔ da a na biribi abɛbom, nanso yɛyɛ adesua no da no ara; twe na yɛtwe kɔ akyiri.” Nneɛma sɛɛ nti, dapɛn no fii ase ara na mmusua bi ayɛ wɔn abusua som. Enti sɛ biribi bɛbom a, wotumi tu hyɛ da foforo wɔ dapɛn no ara mu.
Edin “abusua som” no nko ara mpo kyerɛ sɛ ɛka ɔsom a yɛde ma Yehowa no ho. Enti wo ne w’abusua nyinaa mfa mo ‘ano mmɔ anantwinini afɔre’ mma Yehowa dapɛn biara. (Hos. 14:2) Momma abusua som no nyɛ anigye bere mma abusua no muni biara, efisɛ “Yehowa mu anigye ne mo abannennen.”—Neh. 8:9, 10.
“Di akwakoraa ni.”—LEV. 19:32.
1. Tebea bɛn na adesamma wom nnɛ?
YEHOWA ammɔ nnipa sɛ wonyinyin mmobɔ nkwakoraa ne mmerewa na wonhu amane. Mmom na n’adwene ne sɛ anka nnipa benya apɔwmuden atena Paradise. Nanso seesei “abɔde nyinaa kɔ so penepene, na wohu amane.” (Rom. 8:22) Sɛ Onyankopɔn hwɛ amanehunu a bɔne dɛɛfoɔ de aba nnipa so a, ɔte nka sɛn? Ɛnnɛ nkwakoraa ne mmerewa pii wɔ hɔ a obiara mfii wɔn, nanso saa bere yi na wohia nnipa wɔ wɔn nkyɛn.—Dw. 39:5; 2 Tim. 3:3.
2. Adɛn nti na ɛyɛ Kristofo dɛ sɛ nkwakoraa ne mmerewa wɔ wɔn asafo mu?
2 Ɛyɛ Yehowa asomfo dɛ sɛ wɔwɔ nkwakoraa ne mmerewa wɔ asafo no mu. Yensi wɔn fam koraa, efisɛ wɔde wɔn nyansa boa yɛn na wɔde wɔn gyidi bɔ yɛn kyidɔm. Yɛn mu pii wɔ nkwakoraa ne mmerewa wɔ yɛn fie. Sɛ yɛwɔ abusuafo a wɔanyinyin oo, sɛ yenni bi oo, ɛsɛ sɛ yɛn nyinaa ma yɛn ani ku yɛn nuanom a wɔn mfe akɔ anim yi ho. (Gal. 6:10; 1 Pet. 1:22) Momma yɛnhwɛ adwene a Onyankopɔn wɔ wɔ nkwakoraa ne mmerewa ho. Afei nso yɛnhwɛ nea ɛsɛ sɛ abusuafo ne asafo no yɛ ma yɛn nuanom adɔfo yi.
3, 4. (a) Asɛm bɛn na odwontofo a ɔkyerɛw Dwom 71 no de too Yehowa anim? (b) Dɛn na nkwakoraa ne mmerewa a wɔwɔ asafo no mu betumi asrɛ Onyankopɔn?
3 Odwontofo a ɔkyerɛw Dwom 71:9 no srɛɛ Yehowa sɛ: “Ntow me nkyene me nkwakoraabere mu; bere a m’ahoɔden so ahuan no, nnyaw me.” Sɛ yɛhwɛ dwom no a, yebetumi aka sɛ ɛyɛ Dwom 70 ntoaso. Dwom 70 atifi asɛm no ka sɛ ɛyɛ “Dawid dwom.” Enti ɛbɛyɛ sɛ Dawid na ɔkyerɛw asɛm a ɛwɔ Dwom 71:9 no. Dawid som Yehowa fii ne mmeranteberem kosii ne nkwakoraaberem, na Yehowa de no yɛɛ nneɛma akɛse pii. (1 Sam. 17:33-37, 50; 1 Ahe. 2:1-3, 10) Nanso Dawid kɔɔ so ara srɛɛ Yehowa sɛ ɔmmoa no.—Monkenkan Dwom 71:17, 18.
4 Ɛnnɛ nnipa pii te sɛ Dawid. Ɛwom, wɔrenyinyin na “nna bɔne” no de mmirika rehyia wɔn, nanso wɔyɛ nea wobetumi biara de yi Onyankopɔn ayɛ. (Ɔsɛnk. 12:1-7) Ebia wɔn mu bebree ntumi nyɛ nneɛma a kan na wotumi yɛ no. Asɛnka adwuma no mpo, wontumi nyɛ pii. Wobetumi asrɛ Yehowa sɛ ɔmmoa wɔn na ɔnhwɛ wɔn sɛnea Dawid yɛe no. Yɛpɛ sɛ yɛn nuanom anokwafo yi nya awerɛhyem sɛ Onyankopɔn betie wɔn mpaebɔ. Anyɛ hwee koraa no, Yehowa na ɔde honhom kaa Dawid ma ɔkyerɛw nsɛm a yɛn nuanom yi taa bɔ ho mpae no.
5. Sɛn na Yehowa hu nkwakoraa ne mmerewa a wɔsom no no?
5 Kyerɛwnsɛm no ma yehu pefee sɛ Yehowa ani sɔ nkwakoraa ne mmerewa a wɔde animia resom no no, na ɔpɛ sɛ n’asomfo di saafo no ni. (Dw. 22:24-26; Mmeb. 16:31; 20:29) Leviticus 19:32 ka sɛ: “Sɔre wɔ dwen anim, na di akwakoraa ni, na suro wo Nyankopɔn. Mene Yehowa.” Bere a wɔkyerɛw saa asɛm no, na asafo no asɛde titiriw biako ne sɛ wobedi nkwakoraa ne mmerewa ni, na saa ara na ɛte nnɛ nso. Nanso henanom na ɛyɛ wɔn asɛde sɛ wɔhwɛ nkwakoraa ne mmerewa?
6. Ɛsa bɛn na Yesu twaa too hɔ maa yɛn?
6 Onyankopɔn Asɛm ka sɛ: “Di wo papa ne wo maame ni.” (Ex. 20:12; Efe. 6:2) Yesu ma yehu sɛ ahyɛde yi ho hia paa. Ɔkaa Farisifo ne akyerɛwfo a na wɔmpɛ sɛ wɔhwɛ wɔn awofo no anim. (Mar. 7:5, 10-13) Yesu ankasa twaa ɛsa bi too hɔ maa yɛn. Bere a ɔsɛn dua so no, ɔdaa no adi sɛ ne maame asɛm hia no paa. Saa bere no ɛbɛyɛ sɛ na ne maame yɛ okunafo, na ɔde no hyɛɛ n’adamfo ne ne suani Yohane nsa.—Yoh. 19:26, 27.
7. (a) Dɛn na ɔsomafo Paulo kae sɛ ɛsɛ sɛ mmusua yɛ? (b) Dɛn na ɛmaa Paulo kaa saa asɛm no?
7 Honhom kaa ɔsomafo Paulo ma ɔkyerɛw sɛ ɛsɛ sɛ Kristofo hwɛ wɔn ankasa mmusua. (Monkenkan 1 Timoteo 5:4, 8, 16.) Dɛn na ɛmaa Paulo kaa saa asɛm yi? Na ɔrekyerɛ wɔn a asafo no betumi ayi sika aboa wɔn. Ɔkae sɛ ɛyɛ mma, mmanana ne abusuafo foforo a wɔwɔ asafo no mu titiriw asɛde sɛ wɔhwɛ akunafo a wɔn mfe akɔ anim. Sɛ ɛba saa a, eyi remma wɔmmɛyɛ adesoa nto asafo no so. Ɛnnɛ nso, ɔkwan biako a Kristofo da “onyamesom pa” adi ne sɛ wɔbɛhwɛ wɔn abusuafo a wohia mmoa.
8. Adɛn nti na Bible anhyɛ da ankyerɛ ɔkwan pɔtee a obi bɛfa so ahwɛ n’awofo a wɔanyinyin?
8 Sɛ yetwa no tiaa a, ɛyɛ Kristofo asɛde sɛ wɔhwɛ wɔn awofo. Ɛwom, na Paulo reka abusuafo a wɔyɛ gyidifo ho asɛm, nanso sɛ yɛn awofo nni asafo no mu mpo a, ɛnsɛ sɛ yebu yɛn ani gu wɔn so. Ɛsono abusua biara ne emu asɛm; enti nea ebia asomasi bɛyɛ wɔ n’abusua mu no, ɛnyɛ saa na ɔbenten bɛyɛ wɔ n’abusua mu. Ɛsono obiara akwahosan ne n’ahiade ne ne su. Nkwakoraa ne mmerewa bi wɔ hɔ a, wɔwɔ mma pii; ebinom nso ebia biako bi. Aman bi so no, aban no boa wɔn; baabi nso wɔ hɔ a biribi saa nni hɔ. Bio, nkwakoraa ne mmerewa no mpo, ɛsono nea obiara pɛ. Enti abusua biara ne kwan a wɔbɛfa so ahwɛ wɔn nkwakoraa ne wɔn mmerewa, na ɛnyɛ papa sɛ yɛkasa ho. Sɛ obi si gyinae a ɛne Bible hyia a, Yehowa behyira no. Saa na ɔyɛ maa ne nkurɔfo wɔ tete mmere no mu, fi Mose bere so tɔnn.—Num. 11:23.
9-11. (a) Tebea dennen bɛn na ebia ebinom behyia? (Hwɛ mfonini a ɛwɔ adesua yi mfiase no.) (b) Adɛn nti na ɛnsɛ sɛ wɔn a wɔreyɛ bere nyinaa som adwuma no pere wɔn ho gyae adwuma no kɔhwɛ fie? Ma nhwɛso.
9 Sɛ mma nte mmɛn wɔn awofo a, ebia ɛrenyɛ mmerɛw sɛ wɔde mmoa a ɛsɛ bɛma wɔn. Sɛ awofo no bi hwe ase pira anaa biribi si mpofirim a, ebehia sɛ wɔn mma yɛ ntɛm kɔsra wɔn. Afei bere ne bere mu no, ebia wobehia mmoa bi. Ebetumi ayɛ bere tiaa mu anaa ebegye bere tenten.*
10 Wɔn a tebea no betumi ayɛ den ama wɔn paa ne bere nyinaa asomfo a asafo no de wɔn kɔ aman foforo so anaa wɔnte mmɛn wɔn awofo no. Anuanom asɛmpatrɛwfo ne ahwɛfo akwantufo ne wɔn a wɔresom wɔ Betel no bu hokwan a wɔanya no sɛ biribi a ɛsom bo paa. Nokwasɛm ne sɛ ɛyɛ nhyira a efi Yehowa hɔ. Nanso sɛ wɔn awofo yare a, ebia nea ɛbɛba wɔn tirim prɛko pɛ ne sɛ, ‘Nea ayɛ yi deɛ ɛsɛ sɛ yegyae adwuma no na yɛsan kɔ fie kɔhwɛ yɛn awofo.’ Nanso nyansa wom sɛ wɔbɔ asɛm no ho mpae na wosusuw ho hwɛ sɛ nea wɔn awofo hia paa ne sɛ wobegyae adwuma a wɔreyɛ no anaa. Ɛnsɛ sɛ obiara pere ne ho gyae adwuma a Yehowa de ahyɛ ne nsa no. Nokwasɛm ne sɛ ɛtɔ da a enhia mpo sɛ obi si saa gyinae no. Yemmisa sɛ, ‘Ɛyɛ yare a aba atenaseɛ anaa ɛyɛ bere tiaa bi? Awofo no asafo mufo betumi aboa sɛnea ɛbɛyɛ a wɔn mma betumi akɔ so asom?’—Mmeb. 21:5.
11 Wo deɛ yɛnhwɛ anuafoɔ baanu bi a wofii fie kɔsom wɔ akyirikyiri baabi. Ná obiako yɛ ɔsɛmpatrɛwfo wɔ South America, ɛnna ɔfoforo no nso som wɔ Yehowa Adansefo adwumayɛbea ti wɔ Brooklyn, New York. Ná wɔn awofo anyinyin, na na ehia sɛ obi boa wɔn. Mmarima yi ne wɔn yerenom kɔsraa wɔn awofo wɔ Japan hwɛɛ nea wohia. Akyiri yi nea ɔresom wɔ South America no ne ne yere susuw ho sɛ wobegyae wɔn adwuma no akɔ fie akɔhwɛ awofo no. Nanso na mpanyimfo a wɔne awofo no wɔ asafo mu no asusuw asɛm no ho, na wɔn yam a anka asɛmpatrɛwfo no atoa wɔn adwuma no so. Enti mpanyimfo no frɛɛ onua no ne ne yere wɔ telefon so ka kyerɛɛ wɔn sɛ wɔn ani sɔ adwuma a wɔreyɛ no, enti ɛbɛyɛ yiye a wɔntoa so na mpanyimfo no bɛyɛ nea wobetumi biara aboa wɔn awofo no. Abusuafo no nyinaa ani gyei sɛ mpanyimfo no ayi wɔn dɔ adi saa.
12. Sɛ Kristofo pɛ sɛ wohu ɔkwan a wɔbɛfa so ahwɛ wɔn nkwakoraa ne wɔn mmerewa a, dɛn na ɛsɛ sɛ wɔma ɛtena wɔn adwenem?
12 Gyinae biara a Kristofo besi sɛ wɔbɛhwɛ wɔn awofo a wɔabɔ nkwakoraa anaa mmerewa no, ɛsɛ sɛ wɔhwɛ sɛ ɛbɛhyɛ Yehowa din anuonyam. Yɛmpɛ sɛ yɛyɛ yɛn ade te sɛ nyamesom akannifo a na wɔwɔ Yesu bere so no. (Mat. 15:3-6) Yɛpɛ sɛ gyinae biara a yebesi no hyɛ Onyankopɔn anuonyam na nnipa bɔ asafo no din pa.—2 Kor. 6:3.
13, 14. Ɔkwan bɛn so na Bible ma yehu sɛ ɛsɛ sɛ asafo no ani ku anuanom nkwakoraa ne mmerewa ho?
13 Ɛnyɛ obiara na obetumi aboa bere nyinaa asomfo sɛnea asafo a yɛkaa wɔn ho asɛm no yɛe no. Nanso asɛm bi a esii wɔ asomafo no bere so ma yehu sɛ ɛsɛ sɛ asafo no nso hwɛ nea wobetumi ayɛ aboa yɛn nuanom anokwafo a wɔn mfe akɔ anim. Bible ka sɛ anuanom a wɔwɔ Yerusalem asafo mu no “mu biara nni hɔ a na biribi hia no.” Eyi nkyerɛ sɛ na wɔn nyinaa di yiye. Ná wɔn mu bi nni ahode pii, nanso ‘wɔkyekyɛɛ nneɛma sɛnea obiara ahiade te.’ (Aso. 4:34, 35) Akyiri yi asɛm bi sii asafo no mu. Na ‘wɔabu wɔn ani agu akunafo bi so wɔ aduan a wɔkyekyɛ no daa no mu.’ Enti asomafo no paw mmarima bi sɛ wɔnhwɛ sɛ akunafo no benya nea wohia. (Aso. 6:1-5) Wɔyɛɛ saa nhyehyɛe yi de boaa wɔn a wɔbɛyɛɛ Kristofo Pentekoste afe 33 Y.B. mu. Saafo no pii tenaa Yerusalem kakra na ama wɔn ase atim wɔ gyidi no mu. Enti na aduan kyekyɛ no yɛ bere tiaa mu nhyehyɛe bi, nanso nea asomafo no yɛe no ma yehu sɛ asafo no betumi ayɛ nhyehyɛe de aboa anuanom a wɔakɔ ahokyere mu.
14 Sɛnea yɛaka dedaw no, Paulo kyerɛɛ Timoteo tebea a ɛbɛma akunafo anya mmoa afi asafo no hɔ. (1 Tim. 5:3-16) Honhom kaa Yakobo nso ma ɔkyerɛw sɛ ɛyɛ Kristofo asɛde sɛ wɔhwɛ nnyanka ne akunafo ne afoforo a ade ahia wɔn. (Yak. 1:27; 2:15-17) Ɔsomafo Yohane nso kae sɛ: “Obiara a ɔwɔ wiase asetenade na ohu sɛ ahia ne nua na onhu no mmɔbɔ no, Onyankopɔn dɔ te ne mu dɛn?” (1 Yoh. 3:17) Sɛ ɛyɛ anuanom ankorankoro asɛde sɛ wɔboa wɔn a ahia wɔn a, ɛnde asafo mũ no nyinaa nso ɛ? Ɛnyɛ asafo no nso asɛde sɛ wɔboa saafo no anaa?
15. Dɛn na ɛbɛkyerɛ mmoa a anuanom nkwakoraa ne mmerewa behia?
15 Wokɔ aman bi so a, aban no ma nkwakoraa ne mmerewa pɛnhyen sika ne nneɛma foforo a ɛbɛboa wɔn. (Rom. 13:6) Nanso mmeae bi wɔ hɔ a, nhyehyɛe a ɛte saa nni hɔ. Enti ɛsono baabiara ne mmoa a ebehia sɛ abusuafo ne asafo no de ma anuanom nkwakoraa ne mmerewa yi. Sɛ Kristofo nte mmɛn wɔn awofo a, ɛnyɛ biribiara na ebia wobetumi ayɛ aboa awofo no. Ɛsɛ sɛ wɔne mpanyimfo a wɔwɔ wɔn awofo asafo mu di nkitaho sɛnea ɛbɛyɛ a obiara behu tebea a abusua no wom. Ebia nhyehyɛe bi wɔ hɔ a aban no de boa nkwakoraa ne mmerewa. Sɛ saa a, mpanyimfo no betumi awurawura mu ahu. Bio nso mpanyimfo no behu nneɛma bi a ɛho behia sɛ wɔbɔ mma no amanneɛ na wɔahu nea wɔbɛyɛ. Ebia wobehu sɛ nkrataa bi wɔ hɔ a awofo no ntew ano anaa nnuru bi wɔ hɔ a wɔnnomee. Sɛ mma no ne mpanyimfo no di nkitaho saa a, wobetumi asiw tebea bɔne bi ano na annye nsam. Sɛ nnipa bi bɛn awofo no saa a, ɛbɛyɛ te sɛ nea mma no “ani” biako wɔ hɔ, na eyi betumi atew abusua no adwennwene so.
16. Dɛn na anuanom bi yɛ de boa nkwakoraa ne mmerewa wɔ asafo no mu?
16 Asafo no mufo bi kyerɛ wɔn dɔ paa. Wotu wɔn ho ma boa yɛn nuanom nkwakoraa ne mmerewa sɛnea wobetumi biara. Nokwasɛm ne sɛ wɔntoto wɔn ase koraa. Baabi wɔ hɔ nso a asafo no mufo ayɛ nhyehyɛe bi a wɔde hwɛ anuanom nkwakoraa ne mmerewa: Ebinom kɔhwɛ wɔn kakra, na afoforo nso akɔhwɛ wɔn kakra. Ebia saa anuanom yi ahu sɛ wɔn tebea remma wontumi nyɛ bere nyinaa som adwuma no bi, enti wɔyɛ nea wobetumi biara de boa anuanom nkwakoraa ne mmerewa yi na ama wɔn mma atumi akɔ so ayɛ bere nyinaa som adwuma no. Eyi yɛ adwempa paa. Nanso eyi nkyerɛ sɛ ɛsɛ sɛ mma no pɛ wɔn baabi tena; ɛsɛ sɛ wɔhwɛ nea wobetumi ayɛ de aboa wɔn awofo.
17, 18. Dɛn na ɛbɛma ayɛ mmerɛw ama ebinom sɛ wɔbɛhwɛ nkwakoraa ne mmerewa?
17 Anuanom a wɔanyinyin ne wɔn a wɔhwɛ wɔn no nyinaa betumi ama tebea no ayɛ anika. Ɛtɔ da a onyin nti ebinom abam bebu ma wɔn adwene atu afra mpo. Ɛba saa a, bɔ mmɔden sɛ wubedi wɔn ni na woahyɛ wɔn nkuran. Morebɔ nkɔmmɔ a, momma ɛnyɛ anika. Yɛn nuanom adɔfo yi mu bebree de mfe pii asom Yehowa, enti ɛsɛ sɛ yɛkamfo wɔn. Yehowa werɛ mfii nea wɔatumi ayɛ wɔ ne som mu. Yɛn nso ɛnsɛ sɛ yɛn werɛ fi.—Monkenkan Malaki 3:16; Hebrifo 6:10.
18 Sɛ nkwakoraa ne mmerewa ne wɔn a wɔhwɛ wɔn no de nsɛm bi yɛ serew a, ɛremma wɔn ani ntan. (Ɔsɛnk. 3:1, 4) Nkwakoraa ne mmerewa pii mpɛ sɛ wɔbɛyɛ adesoa ama afoforo. Wonim nokwasɛm yi: Sɛ afoforo bɛba wɔn nkyɛn oo, wɔremma oo, egyina wɔn so. Wɔn a wonya kwan kɔsra nkwakoraa ne mmerewa no taa ka sɛ, “Meyɛe sɛ merekɔhyɛ akora ne aberewa nkuran, nanso ewiee ase no wɔn mmom na wɔhyɛɛ me nkuran.”—Mmeb. 15:13; 17:22.
19. Dɛn na ebetumi aboa mpanyin ne mmofra nyinaa ma wɔatintim wɔ ahohia bere mu?
19 Nea Onyankopɔn asomfo rehwɛ kwan denneennen ne sɛ bere bi bɛba ma mpanyinyɛ ne ɔhaw a sintɔ de aba nyinaa afi hɔ. Bere a yɛretwɛn saa da no, ɛsɛ sɛ yɛn nyinaa de yɛn ani si biribi a ɛbɛtena hɔ daa so. Yɛwɔ gyidi wɔ Onyankopɔn bɔhyɛ mu, na eyi ayɛ sɛ sɛkyɛ a ɛboa yɛn wɔ yɛn ahohia mu. Yɛn gyidi nti “yɛmpa abaw, na sɛnea yɛte wɔ nnipa ani so no resɛe mpo a, sɛnea yɛte wɔ yɛn mu no de, ɛyɛ foforo da biara da.” (2 Kor. 4:16-18; Heb. 6:18, 19) Ɛnde, dɛn bio na ɛbɛboa ma yɛatumi ahwɛ wɔn a wɔanyinyin? Yebesusuw nyansahyɛ ahorow bi ho wɔ asɛm a edi hɔ no mu.
^ nky. 9 Adesua a edi hɔ no bɛma yɛahu nneɛma bi a nkwakoraa ne mmerewa ne wɔn mma betumi ayɛ.
“Mma nkumaa, mommma yɛmmfa ano anaa tɛkrɛma nnnɔ, na mmom yɛnyɛ no nneyɛe ne nokware mu.”—1 YOH. 3:18.
1, 2. (a) Nsɛnnennen bɛn na mmusua pii hyia, na nsɛm bɛn na wobetumi abisa? (b) Ɔkwan bɛn so na awofo ne wɔn mma betumi ayɛ nhyehyɛe ama nsɛnnennen a ebetumi asɔre daakye?
SƐ WOHWƐ paa sɛ w’awofo a kan na wosi pi si ta te hɔ a nnɛ wontumi nyɛ hwee a, ɛyɛ yaw paa. Ɛtɔ da a wobɛte na wo papa anaa wo maame ahwe ase ma ne nan mu abu anaa wapue abɔnten a onnim baabi a ɔnam mpo. Wobɛhwɛ mpo na yare dennen bi abɛtena ne so. Nkwakoraa ne mmerewa ankasa nso wɔ wɔn haw. Ebia ɛbɛyɛ den ama wɔn sɛ wobegye atom sɛ nneɛma asesa enti wɔrentumi nyɛ nea kan na wɔyɛ no. (Hiob 14:1) Dɛn na yebetumi ayɛ aboa wɔn? Nhyehyɛe bɛn na ɛwɔ hɔ a yebetumi afa so ahwɛ wɔn?
2 Nhoma bi a ɛkyerɛ sɛnea wɔhwɛ mpanyimfo kae sɛ: “Onyin ho asɛm yɛ asɛm a ne ka yɛ ka na, nanso sɛ abusua no di kan susuw ho na wohu nea wobetumi ayɛ a, ɛremma wɔn ani so ntan wɔn bere a tebea no mu ayɛ den.” Ehia sɛ abusuafo hyia susuw nsɛm a ɛte saa ho efisɛ yɛpɛ oo, yɛmpɛ oo, onyin ne emu nsɛnnennen deɛ, yɛrentumi nkwati. Ɛnde, momma yɛnhwɛ sɛnea abusuafo betumi abom asusuw nsɛm a ɛte saa ho.
3. Sɛ ɛba sɛ awofo a wɔanyinyin hia mmoa a, dɛn na abusua no betumi ayɛ? (Hwɛ mfonini a ɛwɔ adesua yi mfiase no.)
3 Bere bi bɛba a mpanyimfo rentumi nyɛ hwee mma wɔn ho bio. Ɛba saa a obi na ɔbɛboa wɔn. (Monkenkan Ɔsɛnkafo 12:1-7.) Sɛ edu baabi na awofo ntumi nyɛ hwee a, ɛsɛ sɛ wɔne wɔn mma susuw ho hwɛ nea wɔbɛyɛ wɔ tebea no ho. Ɛyɛ papa sɛ abusua no nyinaa hyia hwɛ mmoa a awofo yi behia ne nea obiara betumi ayɛ de aboa. Wohyia saa a, ɛsɛ sɛ obiara tumi kyerɛ n’adwene. Ehia sɛ awofo no tumi kyerɛ nea wɔpɛ. Ebia wobehu sɛ, sɛ wotumi de mmoa kakra bi ma wɔn awofo a, ɛho renhia sɛ awofo no fi fie kɔtena baabiara.* Bio, wobetumi ahwɛ nea abusua no muni biara betumi ayɛ ma awofo no anya nea wohia. (Mmeb. 24:6) Ebia mma no bi betumi atena wɔn ho ahwɛ wɔn; afoforo nso betumi de sika aboa. Ɛsɛ sɛ obiara gye tom sɛ awofo no hwɛ fa ne ho. Obiara wɔ nea ɛsɛ sɛ ɔyɛ, nanso ɛtɔ da a nneɛma bɛsesa ma nea obi bɛyɛ de aboa n’awofo nnɛ no, ɛnyɛ saa na ɔbɛyɛ ɔkyena.
4. Ɛhefa na abusuafo betumi anya mmoa?
4 Sɛ wuhu sɛ wo na wobɛtena w’awofo ho ahwɛ wɔn a, gye bere sua wo maame anaa wo papa yare no ho nsɛm. Sɛ yare no yɛ koankorɔ a, kenkan ho ade na hu nea ebetumi asi. (Mmeb. 1:5) Wo ne aban asoɛe a ɛhwɛ nkwakoraa ne mmerewa nni nkitaho. Hwɛ nhyehyɛe a wɔayɛ wɔ mpɔtam hɔ a ebetumi aboa ma woahwɛ w’awofo. Nokwasɛm ni, sɛ wohwɛ tebea a wobɛfa mu yi nyinaa a, ebia w’adwene betu afra ma awerɛhow ne akomatu abunkam wo so. Ɛba saa a, ka ho asɛm kyerɛ w’adamfo a wugye no di. Hyɛ no nsow: Mma wo werɛ mfi da sɛ wubehwie wo komam asɛm agu Yehowa anim. Ɔbɛma woanya asomdwoe de adi tebea biara ho dwuma.—Dw. 55:22; Mmeb. 24:10; Filip. 4:6, 7.
5. Adɛn nti na ɛyɛ papa sɛ abusuafo di kan hu ɔkwan a wɔbɛfa so ahwɛ wɔn nkwakoraa ne wɔn mmerewa?
5 Ehia sɛ awofo ne wɔn mmusua di kan hu nneɛma bi ani so ntɛm. Ɛhe na awofo no bɛtena? Wɔne wɔn babarima na ɛbɛtena anaa wɔn babea? Anaa ebehia sɛ wɔkɔtena baabi foforo koraa? Nhyehyɛe bɛn na ɛwɔ mpɔtam hɔ a ebetumi aboa? Eyi bɛboa abusua no ma wɔasiesie wɔn ho ama “ɔhaw ne amanehunu” a ɛnam kwan so reba. (Dw. 90:10) Mmusua pii nni kan nyɛ nhyehyɛe a ɛte saa, enti sɛ biribi si mpofirim a, na wɔn ani so ayɛ krakra. Ɛba saa a, wɔde ahopere besisi gyinae, nanso ɔbenfo bi kae sɛ, “ɛnyɛ saa bere yi na ɛsɛ sɛ yesisi gyinae a ɛte saa.” Sɛ abusua no si gyinae gidigidi a, nneɛma betumi agye agu ma akɔfa ɔhaw ne akameakame aba. Nanso sɛ wodi kan yɛ nhyehyɛe to hɔ a, sɛ akyiri yi ehia sɛ wɔyɛ nsakrae bi mpo a, ɛrenyɛ den.—Mmeb. 20:18.
6. Adɛn nti na ehia sɛ awofo ne wɔn mma susuw ho hwɛ baabi a awofo no bɛtena bere a wɔabɔ nkwakoraa ne mmerewa?
6 Ade biako a ne yɛ nna fam ne sɛ wo ne w’awofo besusuw ho ahwɛ baabi a daakye wɔbɔ akwakoraa anaa aberewa a wɔbɛtena. Nanso wɔn a wɔatumi ayɛ saa no abehu sɛ ɛyɛ ne kwan so sɛ wɔne wɔn awofo susuw ho. Adɛn ntia? Efisɛ wohyia saa a obiara de n’adwene ba ma wohu nea ɛsɛ sɛ wɔyɛ. Bere a nneɛma nnyee nsam no, sɛ abusua no yi wɔn yam na wɔde biakoyɛ susuw asɛm no ho a, ɛrenyɛ den sɛ wobesi gyinae bere a tebea bi asɔre. Nkwakoraa ne mmerewa bi wɔ hɔ a, wɔpɛ sɛ wɔn ankasa hwɛ wɔn ho; wɔmpɛ sɛ wɔn mma de wɔn ho gyigye wɔn nsɛm mu seesei. Sɛ saa mpo a, daakye asɛm nti ehia sɛ wɔma wɔn mma hu kwan a wɔpɛ sɛ wɔfa so hwɛ wɔn.
7, 8. Nsɛm bɛn na abusuafo betumi asusuw ho, na adɛn ntia?
7 Awofo, sɛ mo ne abusua no hyia a, momma wonhu mo sikasɛm ne nea mopɛ sɛ wɔyɛ ma mo. Eyi ho hia efisɛ ebedu baabi no na muntumi nyɛ hwee; wɔn na wɔbɛyɛ biribiara ama mo. Sɛ mo ne mo mma susuw nsɛm a ɛte saa ho a, wɔbɛbɔ mmɔden sɛ wɔbɛyɛ mo apɛde ama mo na wɔama mo kwan ma moasisi gyinae a mopɛ. (Efe. 6:2-4) Ebia wopɛ sɛ wo ba bi ne n’abusua bɛfa wo kɔtena wɔn nkyɛn anaa wopɛ biribi foforo. Nanso ma nokwasɛm yi ntena w’adwenem: Ɛnyɛ obiara na ɔne wo bɛyɛ adwene wɔ nsɛm ho, na ebia ebegye bere na wo ne wo mma adwene ahyia.
8 Ɛsɛ sɛ obiara gye tom sɛ, sɛ mugye bere susuw nsɛm ho na musi gyinae a ɛfata a, mubetumi akwati ɔhaw pii. (Mmeb. 15:22) Ade biako a ehia sɛ wo ne w’abusuafo susuw ho ne nea wopɛ sɛ wɔyɛ ma wo bere a woyare. Ehia sɛ wo ne wɔn susuw krataa a Yehowa Adansefo ayɛ a ɛma obi kyerɛ ayaresa a ɔpɛ no ho. (Wɔfrɛ eyi “Durable Power of Attorney” anaa “Health Care Proxy” wɔ aman bi so.) Obiara wɔ hokwan sɛ ohu dekode a wɔpɛ sɛ wɔde sa no yare na ɔkyerɛ sɛ ɔpɛ anaasɛ ɔmpɛ. Wubetumi ayɛ eyi ho krataa de akyerɛ nea wopɛ. Ehia sɛ wunya obi a wugye no di a sɛ biribi nti wuntumi nkasa a, obegyina w’ananmu ahwɛ sɛ ayaresafo bɛyɛ w’apɛde ama wo. Daakye asɛm nti, ɛsɛ sɛ obiara a ne ho wɔ asɛm yi mu nya krataa yi bi. Ebinom de ka wɔn will, nsiakyibaa (insurance), sikakorabea nkrataa ne aban nkrataa ahorow ho.
9, 10. Bere bɛn na ebehia sɛ mma ma wɔn ani ku wɔn awofo ho paa?
9 Sɛ abusua biara benya a, anka nkwakoraa ne mmerewa no ankasa tumi yɛ nneɛma nketenkete bi. Sɛ awofo no tumi nua aduan, siesie fie, nom wɔn nnuru, na wotumi kasa kama a, ebia nea ɛkyerɛ ne sɛ ɛho nhia sɛ mma no haw wɔn ho sɛ wɔbɛyɛ biribiara ama wɔn. Nanso ebedu bere bi no, na awofo ntumi nnantew papa na wɔakodi gua mpo. Anaa wobɛhwɛ na onyin agyaw wɔn awerɛfiri. Ɛba saa a, ebehia sɛ mma no yɛ tebea no ho biribi.
10 Ampa, sɛ obi bɔ akwakoraa anaa aberewa a, ebia ɔbɛyɛ nneɛma bi a n’adwene nni so, n’asom bɛyɛ den, ɔrenhu ade yiye, onyin begyaw no awerɛfiri, anaa wobɛhwɛ mpo na wasɛe ne ho. Nanso eyi nkyerɛ sɛ ano aduru nni hɔ koraa. Enti sɛ biribi saa si a, ntɛmpa ara mma no betumi de wɔn akɔ ayaresabea. Edu bere a ɛte saa a, ebia ebehia sɛ mma no hwɛ yɛ nneɛma nketenkete bi ma wɔn awofo. Ebia awofo no ntumi nkasa yiye, enti mma yi ara na wɔbɛkasa ama wɔn, ayɛ nkrataasɛm ama wɔn, na wɔde kar afa wɔn adi akɔneaba.—Mmeb. 3:27.
11. Sɛ ehia sɛ moyɛ nsakrae bi a, dɛn na mobɛyɛ na obiara ani so antan no?
11 Sɛ muhu sɛ baabi a mo awofo tebea adu no, nneɛma rentumi nyɛ yiye a, ebehia sɛ mohwɛ baabi a wɔbɛtena ne ɔkwan a mobɛfa so ahwɛ wɔn. Nanso nsakrae biara a mobɛyɛ no, monyɛ no nkakrankakra na obiara ani so antan no. Sɛ wonte mmɛn w’awofo a, ebia wubetumi ne onua anaa obi foforo asusuw ho na ne nan ayɛ ntiantia wɔ hɔ. Nea obehu biara obetumi abɔ mma no amanneɛ. Ebia nea w’awofo no hia ara ne sɛ obi bɛnoa aduan anaa obesiesie fie hɔ ama wɔn. Ɛnde, ofie hɔ ne aguare te sɛn? Biribi wɔ hɔ a ɛsɛ sɛ moyɛ sɛnea ɛbɛyɛ a wɔrenhwe ase? Ebia nea nkwakoraa ne mmerewa no hia ara ne obi a ɔbɛyɛ nneɛma nketenkete bi ama wɔn wɔ fie hɔ. Nanso sɛ muhu sɛ mo awofo nko ara ntumi ntena a, ɛnde monyɛ nhyehyɛe bi a ebetumi aboa wɔn. Monhwɛ sɛ aban no wɔ nhyehyɛe bi anaa biribi wɔ mpɔtam hɔ a ebetumi aboa wɔn anaa.*—Monkenkan Mmebusɛm 21:5.
12, 13. Sɛ mma bi nte mmɛn wɔn awofo a, dɛn na wobetumi ayɛ de adi wɔn ni?
12 Yɛpɛ yɛn awofo asɛm, enti yɛpɛ sɛ wɔn ho tɔ wɔn. Sɛ yɛn awofo nya nea wohia a, yɛn asom dwo yɛn. Nanso adwumasɛm ne nneɛma foforo nti, yɛn mu pii nte mmɛn yɛn awofo. Enti nea ebinom yɛ ne sɛ bere biara a wobegye “lif” anaa wobenya bere kakra no na wɔakɔhwɛ wɔn awofo ayɛ fie nnwuma kakra ama wɔn. Sɛ wotaa frɛ w’awofo wɔ telefon so anaa wokyerɛw wɔn krataa a, wobehu sɛ wodɔ wɔn. Sɛ ɛbɛyɛ yiye a ma wɔnte wo nka daa.—Mmeb. 23:24, 25.
13 Sɛ wote bɛn w’awofo oo, sɛ wonte mmɛn wɔn oo, bɔ mmɔden hwɛ sɛ wobenya mmoa a wohia daa. Sɛ w’awofo yɛ Adansefo na wommɛn wɔn a, wubetumi ne wɔn asafo mu mpanyimfo asusuw asɛm no ho na woatie nea wɔwɔ ka. Afei bɔ asɛm no ho mpae. (Monkenkan Mmebusɛm 11:14.) Sɛ w’awofo nyɛ Adansefo mpo a, kae nea Bible ka yi: “Di wo papa ne wo maame ni.” (Ex. 20:12; Mmeb. 23:22) Ɛsono gyinae a abusua biara besi wɔ asɛm no ho. Ebinom ma wɔn awofo a wɔanyinyin bɛtena wɔn nkyɛn anaa wɔma wɔbɛtena baabi a wɔn nan betumi ayɛ ntiantia wɔ hɔ. Nanso ɛnyɛ bere nyinaa na eyi bɛyɛ yiye. Awofo bi mpɛ sɛ wɔne wɔn mma ne wɔn abusua bɛtena; wɔpɛ sɛ wɔn nko ara tena na wɔammɛyɛ adesoa amma wɔn mma no. Ebia awofo no ankasa bɛpɛ sɛ wɔfa obi tua no ka ma ɔhwɛ wɔn wɔ wɔn fie.—Ɔsɛnk. 7:12.
14. Sɛ awofo no hwɛ bɛtɔ obiakofo so a, ɔhaw bɛn na ɛde bɛba?
14 Ɛtɔ da a, wobɛhwɛ na awofo no hwɛ abɛda onipa biako so. Mpɛn pii no wɔn ba a ɔte bɛn wɔn na adesoa no kɛse no ara bɛda ne so. Nanso ebia saafo no nso wɔ mmusua a ɛsɛ sɛ wɔhwɛ wɔn. Ɛnyɛ biribiara na nipa biako betumi ayɛ. Ɛtɔ da a wobɛhwɛ na nea ɔrehwɛ n’awofo no koraa tebea asesa. Eyi nyinaa nti ebehia sɛ abusua no san susuw asɛm no ho. Wobetumi abisa sɛ, ‘Adwuma no akɔtɔ nipa biako so? Mma a aka no betumi aso mu na obiara ahwɛ awofo no bi anaa?’
15. Dɛn na ɛbɛboa obi a ɔrehwɛ n’awofo na wanyɛ hahaaha?
15 Sɛ awofo no hia mmoa bere biara a, ebetumi ama nea ɔhwɛ no no ayɛ hahaaha. (Ɔsɛnk. 4:6) Mma dɔ wɔn awofo, enti wɔpɛ sɛ wɔyɛ nea wobetumi biara ma wɔn, nanso awofo hwɛ nna fam. Sɛ obi wɔ tebea a ɛte saa mu a, ɛsɛ sɛ ɔma obi boa no. Ɛba saa a, nneɛma mu bɛyɛ hare ma watumi ahwɛ n’awofo, na ɛho renhia sɛ ɔde wɔn kɔtena baabi a wɔhwɛ nkwakoraa ne mmerewa.
16, 17. Sɛ obi rehwɛ n’akora anaa n’aberewa a, nsɛnnennen bɛn na obetumi ahyia, na dɛn na ebetumi aboa no? (Hwɛ adaka a wɔato din “Ɔkyerɛe sɛ N’ani Sɔ N’awofo.”)
16 Ade a ɛyɛ yaw biako ne sɛ yebehu sɛ yɛn awofo abɔ nkwakoraa ne mmerewa a wontumi nyɛ wɔn ho hwee. Obi te n’awofo ho rehwɛ no a, tebea pii na ɔfa mu. Sɛ ɛnyɛ awerɛhow na ɔredi a, na ne yam na ɛhyehye no; sɛ ɛnyɛ n’adwene na atu afra a, na ne bo na afuw. Ebia obebu ne ho fɔ mpo. Ɛtɔ da a w’akora anaa w’aberewa bɛka asɛm bi ma atwa wo nsono mu. Ebi mpo a nea woyɛ ma no biara nsɔ n’ani. Sɛ ɛba saa a, mma wo bo mfuw. Adwene ho ɔbenfo bi kae sɛ: “Sɛ asɛm haw yɛn a, yennye ntom sɛ ɛhaw yɛn. Ɛnsɛ sɛ yɛka hyɛ anaa yebu yɛn ho fɔ dodo.” Wo ne wo kunu anaa wo yere anaa wo busuani anaa w’adamfo bi mmɔ ho nkɔmmɔ. Eyi bɛboa wo ma woahu nneɛma ani so yiye na woanteetee pii.
17 Ebedu baabi no ebia mubehu sɛ mo ankasa muntumi nhwɛ akwakoraa anaa aberewa no wɔ fie. Ebia ebehia sɛ dɔkotafo anaa animdefo bi ba mu na wɔhwɛ no nnɔnhwerew 24 da biara. Onuawa bi de ne maame kɔtoo baabi a wɔhwɛ nkwakoraa ne mmerewa, na ɛkame ayɛ sɛ da biara na ɔkɔsra no. Ɔkae sɛ: “Yehui sɛ ehia sɛ dɔnhwerew biara obi tena ne ho hwɛ no. Ná ɛyɛ den sɛ yebetumi ahwɛ no sɛnea ɛsɛ, enti yesii gyinae sɛ yɛde no bɛkɔ baabi a wɔhwɛ nkwakoraa ne mmerewa. Ná ɛhaw yɛn paa sɛ yebesi gyinae a ɛte saa. Nanso ɔno ankasa gye toom, na yɛhwɛ ne nkwa nna kakra a na aka no a, eyi na ɛboaa no paa.”
18. Awerɛhyem bɛn na wɔn a wɔrehwɛ wɔn awofo betumi anya?
18 Awofo renyin a, na wɔn hwɛ nso reyɛ den. Yɛrentumi nka sɛ ɔkwan pɔtee bi wɔ hɔ a ɛsɛ sɛ yɛfa so hwɛ yɛn awofo. Nanso sɛ yegye bere susuw asɛm no ho na yɛyɛ nhyehyɛ pa na obiara de ne ho gye mu bi a, yebetumi ahwɛ yɛn awofo yiye. Nea ɛnsɛ sɛ yɛn werɛ fi da ne sɛ yɛbɛbɔ Yehowa mpae. Sɛ yɛyɛ eyi nyinaa a, yɛn koma bɛtɔ yɛn yam efisɛ yɛn ankasa behu sɛ yɛde nidi a ɛsɛ rema yɛn awofo. (Monkenkan 1 Korintofo 13:4-8.) Nea ɛyɛ anigye koraa no, yebetumi anya awerɛhyem sɛ Yehowa behyira yɛn na wama yɛn asom adwo yɛn.—Filip. 4:7.
^ nky. 3 Aman bi so no, awofo ne wɔn mma ne wɔn mmanana taa bom tena faako. Ebia saa na wɔpɛ no.
^ nky. 11 Sɛ w’awofo nko ara na ɛte a, ma wɔn a wɔhwɛ wɔn a mugye wɔn di nnya wɔn dan safoa no bi sɛnea ɛbɛyɛ a sɛ biribi si a, wobetumi akɔ hɔ ntɛm.
Wo de, yɛnhwɛ asɛm yi: Asafo mu panyin bi a ɔyɛ Ayaresabea Ntam Nkitahodi Boayikuw muni ne onua aberantewa bi hyehyɛe sɛ wɔbɛkɔ asɛnka Kwasida anɔpa. Saa anɔpa no ara na onua bi frɛɛ ɔpanyin no wɔ telefon so sɛ ne yere anya kar akwanhyia ma wɔde no akɔto ayaresabea. Onua no ka kyerɛɛ ɔpanyin no sɛ ɔmmoa no mma onnya dɔkota a ɔbɛhwɛ no a ɔremma no mogya. Ná ɛyɛ owuo asɛm, enti ɔpanyin no twaa ɔne aberante no nhyehyɛe no mu sɛnea ɛbɛyɛ a obetumi akɔboa abusua a wɔn ho aka no.
Hwɛ tebea yi nso: Ɛna bi a ɔyɛ ɔbaatankoro wɔ mmofra baanu. Awarefo bi a ɔne wɔn wɔ asafo mu too nsa frɛɛ wɔn sɛ wɔmmra wɔn fie anwummere bi na wonnidi wɔn ho nkɔmmɔ. Bere a maame no bɔɔ ne mma no amanneɛ no, ɛyɛɛ wɔn dɛ papa. Enti wɔn yam a anka saa da no adu. Nanso ade rebɛkye ma wɔakɔ no, awarefo no ka kyerɛɛ maame no sɛ biribi abɛbom enti ɛremma so. Akyiri yi maame no huu nea enti a awarefo no twaa nhyehyɛe no mu. Sɛɛ bere a awarefo no too nsa frɛɛ wɔn no, awarefo no nnamfo bi nso ka kyerɛɛ wɔn sɛ saa anwummere no ara wɔmmra wɔn fie.
Kristofo de, yɛka asɛm biara a ɛsɛ sɛ yedi so. Ɛnsɛ sɛ yɛka “yiw” nnɛ, ɔkyena na adan “dabi.” (2 Kor. 1:18) Nanso nhwɛso abien a yɛaka ho asɛm no ma yehu sɛ tebea biara ne n’asɛm. Ɛtɔ da a yebetumi ne obi ayɛ nhyehyɛe bi, nanso wobɛhwɛ na biribi abɛbom prɛko pɛ a woyɛ ho hwee a ɛnyɛ yiye. Enti twa ara na etwa sɛ wotwam. Biribi saa too ɔsomafo Paulo.
Afe 55 Y.B. mu no, na Paulo asɛmpatrɛw akwantu a ɛto so abiɛsa de no akopue Efeso. Ɔwɔ hɔ no, ɔyɛe sɛ obetwa Aegean Po no akɔ Korinto na wafi hɔ akɔ Makedonia. Ɔyɛɛ n’adwene sɛ ɔresan aba Yerusalem a, ɔbɛsan akɔsra Korinto asafo no. Ebia na ɔrefa hɔ akogye akyɛde akɔma anuanom wɔ Yerusalem. (1 Kor. 16:3) Yehu eyi wɔ 2 Korintofo 1:15, 16. Paulo kae wɔ hɔ sɛ: “Ahotoso yi na na mewɔ bere a mebɔɔ me tirim sɛ anka mɛba mo nkyɛn no, na moanya anigye ne mprenu so, na misi mo nkyɛn a mafa so akɔ Makedonia, na mafi Makedonia asan aba mo nkyɛn bio, na moagya me kwan kakra ama makɔ Yudea.”
Ɛbɛyɛ sɛ na Paulo adi kan akyerɛw Korintofo no aka n’akwantu ho nhyehyɛe akyerɛ wɔn. (1 Kor. 5:9) Nanso bere a ɔkyerɛw saa krataa no, ankyɛ na Kloe fiefo yii no asotiw sɛ akasakasa denneennen asɔre wɔ asafo no mu. (1 Kor. 1:10, 11) Enti Paulo yɛe sɛ ɔbɛsesa ne nhyehyɛe, na ɛno akyi no ɔkyerɛw Korintofo Nhoma a Edi Kan no. Paulo de afotu ne nteɛso maa wɔn te sɛ nea agya bi ne ne mma rekasa. Ɔsan nso ka kyerɛɛ wɔn sɛ wasesa n’akwantu nhyehyɛe; obedi kan akɔ Makedonia ansa na waba Korinto.—1 Kor. 16:5, 6.*
Ɛbɛyɛ sɛ bere a anuanom a wɔwɔ Korinto nsa kaa Paulo krataa no, ebinom a wɔayɛ wɔn ho “asomafo ahotefo” wɔ asafo no mu bɔɔ Paulo sobo sɛ onsi pi, ɔka asɛm a onni so. Paulo nso yii wɔn ano sɛ: “Bere a mebɔɔ me tirim saa no, so mede nsɛm dii agoru? Anaasɛ me tirim a mebɔ no, mebɔ no honam mu, na ama m’asɛm ayɛ ‘Yiw, Yiw’ ne ‘Dabi, Dabi’?”—2 Kor. 1:17; 11:5.
Yɛhwɛ Paulo asɛm yi a, yebetumi aka paa sɛ na ɔde ‘nsɛm redi agoru’ anaa? Dabida! Sɛ yɛka sɛ obi de ‘asɛm di agoru’ a, nea ɛkyerɛ ankasa ne sɛ onsi pi, yɛmfa n’asɛm nyɛ asɛm, efisɛ ɔka asɛm a onni so. Paulo bisaa wɔn sɛ, “me tirim a mebɔ no, mebɔ no honam mu?” Anka ɛsɛ sɛ saa asɛm no ma Kristofo a wɔwɔ Korinto no hu sɛ Paulo nyɛ obi a ɔka asɛm nnɛ, ɔkyena na wasesa n’ano. Enti wansesa ne nhyehyɛe no kɛkɛ.
Paulo ma wohui sɛ sobo no nni nnyinaso biara. Ɔkyerɛw sɛ: “Onyankopɔn yɛ ɔnokwafo ma enti yɛn asɛm a yɛka kyerɛɛ mo no, yɛnka Yiw nka Dabi.” (2 Kor. 1:18) Nokwasɛm ne sɛ, anuanom a wɔwɔ Korinto no ara yiyedi nti na Paulo sesaa n’akwantu nhyehyɛe no. Paulo kae wɔ 2 Korintofo 1:23 sɛ “nea ɛbɛyɛ a mo werɛ renhow pii nti na minnya mmaa Korinto no.” Nea ɛwom ne sɛ na ɔpɛ sɛ wonya kwan toto nneɛma yiye ansa na watu ne nan asi hɔ. Bere a Paulo wɔ Makedonia no, Tito bɔɔ no amanneɛ sɛ ne krataa no kaa anuanom koma paa ma wɔanu wɔn ho ayɛ nsakrae fɛfɛɛfɛ. Eyi ara na na Paulo rehwɛ kwan, enti ɛmaa n’ani gyei paa.—2 Kor. 6:11; 7:5-7.
Sɛ yɛhwɛ sobo a asomafo atorofo no bɔɔ Paulo a, nea wɔrekyerɛ ara ne sɛ ɔyɛ obi a onni n’asɛm so. Sɛ saa na ɛte a, ɛnde na n’asɛnka adwuma no nso nyɛ nokware. Nanso Paulo kaee Korintofo no sɛ waka Yesu Kristo ho asɛm akyerɛ wɔn. Ɔkae sɛ: “Onyankopɔn Ba Kristo Yesu a me ne Silwano ne Timoteo, kaa ne ho asɛm mo mu no ammɛyɛ Yiw ne Dabi, na mmom Yiw abɛyɛ Yiw wɔ ne fam.” (2 Kor. 1:19) Ná Yesu Kristo a Paulo di n’anammɔn akyi no asɛm nyɛ nokware anaa? Yɛrentumi nka saa. Yesu asetenam ne ne som adwuma mu nyinaa, ɔkaa nokware; wɔanhu nkontomposɛm biara wɔ n’anom. (Yoh. 14:6; 18:37) Ná Yesu nkyerɛkyerɛ yɛ nokware turodoo, na ɛno ara bi nso na Paulo kyerɛkyerɛe. Sɛ saa a, ɛnde na Paulo asɛnka no yɛ nokware.
Nokwasɛm ne sɛ Yehowa ne “nokware Nyankopɔn” no. (Dw. 31:5) Paulo foaa saa asɛm no so. Ɔkyerɛwee sɛ: “Onyankopɔn bɔhyɛ dodow nyinaa nam [Kristo] so ayɛ Yiw.” Bere a Yesu wɔ asase so no, odii nokware wɔ biribiara mu. Eyi si so dua pɔ sɛ Yehowa bɔhyɛ biara bɛbam. Paulo toaa so sɛ: “Ɛnam [Yesu] so na yɛka ‘Amen’ kyerɛ Onyankopɔn de hyɛ no anuonyam.” (2 Kor. 1:20) Yesu ne “Amen,” kyerɛ sɛ ɔno na ɔma yenya awerɛhyem sɛ Yehowa Nyankopɔn bɔhyɛ biara bɛbam.
Yehowa ne Yesu ka nokware bere nyinaa, na Paulo suasuaa wɔn, enti na odi n’asɛm so. (2 Kor. 1:19) Ná ɔnyɛ obi a ɔde asɛm di agoru. Enti yɛbɛka a, na ɔnhyɛ bɔ “honam mu.” (2 Kor. 1:17) Mmom na ‘ɔnantew honhom mu.’ (Gal. 5:16) Ɔne afoforo redi nsɛm a, na osusuw wɔn ho yiye. Anokwa, na ne Yiw yɛ Yiw!
Nnipa a wɔmfa Bible mmɔ wɔn bra deɛ wɔhyɛ bɔ a, nea ehia ara ne sɛ wɔanya baabi a ɛhɔ yɛ dɛ anaa asɛm ketewaa bi asi na wɔabu bɔhyɛ no so. Ɛnnɛ nkurɔfo yɛ adwuma ho nhyehyɛe a, wonni so. Wɔkyerɛw adwuma no ho nhyehyɛe to hɔ koraa a, ɛnka huu mma wɔn. Aware mpo anya ne deɛ. Nkurɔfo mmu aware sɛ nnipa baanu ntam apam a ɛsɛ sɛ wodi so afebɔɔ. Ɛnnɛ, nnipa gyae aware sɛ biribi. Eyi nyinaa kyerɛ sɛ nnipa pii bu aware sɛ biribi a yɛka hwɛ kɛkɛ; sɛ ɛnyɛ wo dɛ a na woapɛ wo baabi atena.—2 Tim. 3:1, 2.
Wo nso ɛ? Wo Yiw yɛ Yiw anaa? Sɛnea yɛkae mfiase no, ɛtɔ da a na yɛne obi ayɛ nhyehyɛe bi, nanso wobɛhwɛ na biribi abɛbɔ mu prɛko pɛ, enti twa ara na ɛsɛ sɛ yetwa nhyehyɛe no mu. Ɛnyɛ sɛ nhyehyɛe no nhia wo, na mmom tebea no na worentumi nyɛ ho hwee. Nanso eyi nkyerɛ sɛ, sɛ Kristoni hyɛ obi bɔ a, ɛsɛ sɛ obu no adewa. Mmom ɔbɛyɛ nea obetumi biara adi so. (Dw. 15:4; Mat. 5:37) Obi yɛ saa a, nkurɔfo bu no sɛ ɔyɛ ɔnokwafo, obi a wobetumi de wɔn werɛ ahyɛ ne mu. (Efe. 4:15, 25; Yak. 5:12) Sɛ nkurɔfo hu sɛ wudi nokware wɔ nneɛma nketenkete mpo mu a, ɛrenyɛ den sɛ wɔbɛyɛ aso atie wo bere a woreka Onyankopɔn Ahenni ho asɛmpa akyerɛ wɔn no. Ɛnde, momma yɛn nyinaa nhwɛ sɛ yɛn Yiw yɛ Yiw ampa!
^ nky. 7 Ampa-ne-ampa ara bere a Paulo kyerɛw Korintofo Nhoma a Edi Kan no, ankyɛ na ɔfaa Troa kɔɔ Makedonia. Ɛhɔ na ɔkyerɛw Korintofo Nhoma a Ɛto So Abien no. (2 Kor. 2:12; 7:5) Ɛno akyi no, ɔkɔɔ Korinto.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn dwom 61 Onipa Kõ a Ɛsɛ sɛ Meyɛ***
Dwom 61
Onipa Kõ a Ɛsɛ sɛ Meyɛ
(2 Petro 3:11)
1. Dɛn na mede betua me Nyankopɔn ka?
Wone me Nkwamafo, Yehowa Nyankopɔn.
W’Asɛm Bible no, mede hwehwɛ me komam;
Boa ma minnya suban pa daa wɔ me komam.
Mahyɛ bɔ sɛ mede me nkwa bɛsom wo.
M’ahofama no nyɛ nnipa ani so de;
Mede koma nyinaa som wo Yehowa.
Fa me ka w’adɔfo ho daa nyinaa.
2. Boa me na menhwehwɛ nea ɛsɔ w’ani.
Ma menyɛ onipa ɔyɛ w’apɛde daa.
W’anokwafo no, wɔn nyinaa som bo ma wo;
Fa me ka w’adɔfo ho ma w’ani nnye daa.
(Hwɛ Dw. 18:25; 116:12; 119:37; Mmeb. 11:20 nso.)
^ ***sn dwom 25 Nea Ɛkyerɛ sɛ Yɛyɛ Asuafo Ampa***
Dwom 25
Nea Ɛkyerɛ sɛ Yɛyɛ Asuafo Ampa
(Yohane 13:34, 35)
1. Yɛbɛfa Kristofo kwan no so;
Ɛsɛ sɛ yenya onuadɔ.
Ɛno na Nyankopɔn ahyɛ yɛn;
Ɛky’rɛ sɛ yɛwɔ ɔdɔ pa.
Saa ɔdɔ yi bi na Kristo wɔ;
Ɔde ne ho bɔɔ afɔre.
Wayɛ nhwɛso sɛ yenni n’akyi;
Ɛky’rɛ sɛ yɛyɛ n’asuafo.
2. Ɔdɔ yi de, ɛto rentwa da.
Ɛwowaw wɔn a wɔayɛ mm’rɛw.
Momma yɛnky’rɛ ho anisɔ daa;
Yɛbɛda ɔdɔ adi daa.
Yentumi nnya nnamfo pa bi bio
A wɔwɔ dɔ saa baabiara.
Wɔn na yebegye wɔn adi kɛse;
Momma yɛmfa ɔdɔ kwan so.
(Hwɛ Rom. 13:8; 1 Kor. 13:8; Yak. 2:8; 1 Yoh. 4:10, 11 nso.)
^ ***sn dwom 74 Yehowa Mu Anigye***
Dwom 74
Yehowa Mu Anigye
(Nehemiah 8:10)
1. B’ribiara ky’rɛ sɛ Ahenni no aba.
Yɛka asɛm no baabiara.
Momma mo ti so nhwɛ nkwagye kwan;
Efisɛ mo nkwagye abɛn!
(Nnyeso)
2. Monhwehwɛ Nyankopɔn, n’adɔfo nyinaa.
Na munnsuro, ne ho yɛ den.
Momma mo nne so na munyi no ayɛ,
Monto dwom mma Onyankopɔn!
(NNYESO)
Yehowa mu anigye hyɛ yɛn den.
To dwom na di ahurusi.
Ma w’ani nnye wɔ anidaso no mu,
Kamfo Nyankopɔn, yi no ayɛ.
Yehowa mu anigye hyɛ yɛn den.
Ma obiara nhu ne din.
Yɛbɛsom Onyankopɔn, yɛn Hene no.
Yebenya ne som mu anigye.
(Hwɛ 1 Be. 16:27; Dw. 112:4; Luka 21:28; Yoh. 8:32 nso.)
^ ***sn dwom 119 Bra! Benya Ahotɔ***
Dwom 119
Bra! Benya Ahotɔ
(Hebrifo 10:24, 25)
1. Wiase nnipa bebree na wɔafom kwan nnɛ.
Onyankopɔn kwan de, wɔnnim.
Yehia akwanky’rɛ pa wɔ yɛn nantew mu;
Yɛtew yɛn ho a, ɛnyɛ yie.
Nhyiamu ma ahotɔ, anidaso;
Yenya Nyankopɔn mu gyidi.
Ne nsɛm kanyan yɛn ma yɛyɛ nnwuma pa,
Ɛma yɛn ahoɔden fof’ro.
Yɛrennyae nea Yehowa se yɛnyɛ no;
N’apɛde na yɛbɛyɛ daa.
Sɛ yehyia mu a ɔky’rɛ yɛn trenee kwan;
Nokware no som bo ma yɛn.
2. Yehowa na onim nea yehia nyinaa;
N’afotu ho hia yɛn kɛse.
Yɛtɔ b’re de kɔ nhyiamu da biara,
Ɛma yɛn nyansa ne gyidi.
Mmɔdenbɔfo ma yenya afotu pa,
Yesua sɛ yɛbɛky’rɛ gyidi.
Yɛn nuanom Kristofo no ka yɛn ho nti,
Yenim sɛ yɛnyɛ ankonam.
Anidaso pa bi da hɔ retwɛn yɛn.
Yɛne adɔfo behyiam daa.
Yɛkɔ nhyiamu a, yebesua ade;
Yɛbɛky’rɛ sɛ yɛwɔ nyansa.
(Hwɛ Dw. 37:18; 140:1; Mmeb. 18:1; Efe. 5:16; Yak. 3:17 nso.)
^ ***sn dwom 90 Hwɛ Sɛnea Dwen Yɛ Fɛ***
Dwom 90
Hwɛ Sɛnea Dwen Yɛ Fɛ
(Mmebusɛm 16:31)
1. Anokwafo bi wɔ hɔ;
Wɔayɛ mpanyimfo.
Wɔde boasetɔ resom;
Wɔmpa abaw da.
Ɛnnɛ wɔnni ahoɔden;
Wɔahw’re adɔfo.
O Agya, kae wɔn gyidi
Daakye nkwa no mu.
(Nnyeso)
2. Hwɛ treneefo ti so dwen,
Sɛnea ɛyɛ fɛ.
Wɔn nokwaredi som bo
Yehowa anim.
Momma yɛnkae daa nyinaa,
Wɔayɛ adepa.
B’re a wɔn ho yɛ den no,
Wɔbɔɔ mmɔden paa.
(NNYESO)
O Yehowa kae wɔn;
Wɔadi nokware.
Ma wɔn abotɔyam,
Na ma wɔn ‘amo.’
(Hwɛ Mat. 25:21, 23; Dw. 71:9, 18; Mmeb. 20:29; Luka 22:28; 1 Tim. 5:1 nso.)
^ ***sn dwom 135 Gyina mu Kodu Awiei***
Dwom 135
Gyina mu Kodu Awiei
(Mateo 24:13)
1. Nyankopɔn Asɛm ne bɔhyɛ,
Ɛhyɛ yɛn gyidi den.
Nea woasua afi ne hɔ no,
Ne nyinaa yɛ nokware.
Gyina pintinn wɔ gyidi mu,
Kae Onyankopɔn da no.
Si wo bo sɛ wobɛsom no;
Sɔhwɛ bɛma w’adi mũ.
2. Sɔ ɔdɔ a wowɔ no mu
Na amfi wo nsa da.
Wubehyia sɔhwɛ daa nyinaa,
Nanso mpa abaw da.
Sɔhwɛ biara ɛbɛto wo,
Gyina pintinn, mensuro.
Yehowa na obegye yɛn;
Ɔka yɛn ho daa nyinaa.
3. Wɔn a wɔbɛgyina mu no,
Wɔn nyinaa benya nkwa.
Wɔn din bɛba nkwa nhoma mu;
Nyankopɔn bɛkae wɔn daa.
Fa boasetɔ di nokware;
Kɔ so yɛ w’adwuma no.
Wubenya Yehowa nhyira;
W’ani begye daa nyinaa.
(Hwɛ Heb. 6:19; Yak. 1:4; 2 Pet. 3:12; Adi. 2:4 nso.)
^ ***sn dwom 134 Fa W’ani Bu Wiase Foforo No***
Dwom 134
Fa W’ani Bu Wiase Foforo No
(Adiyisɛm 21:1-5)
1. Wobɛkɔ bi, na mɛkɔ bi?
Yɛbɛkɔ wiase fof’ro mu anaa?
Hwɛ anigye a ɛbɛyɛ;
Asomdwoe ne ahotɔ bɛba.
Ɔbɔnefo bi remma hɔ;
Nyankopɔn renni yɛn huammɔ da.
Asase no bɛyɛ fof’ro saa b’re no.
Yebefi komam
ato ayeyi dwom sɛ:
(Nnyeso)
2. Fa w’ani bu, twa ho mfoni.
Fa w’adwene bu wiase fof’ro no.
Nea yebehu, nea yɛbɛte,
Remma yɛmmɔ hu na yensuro.
Ne bɔhyɛ no nyinaa ba mu;
Ne ntamadan akata yɛn so.
Obenyan awufo aba nkwa mu bio;
Yɛn nyinaa bɛbom
ato ayeyi dwom sɛ:
(NNYESO)
“Yɛwɔ anisɔ ma wo Yehowa!
Wo Ba no ayɛ b’ribiara fof’ro.
Yɛde koma mu anigye to dwom ma wo;
Ayeyi ne anuonyam nka wo din no daa.”
(Hwɛ Dw. 37:10, 11; Yes. 65:17; Yoh. 5:28; 2 Pet. 3:13 nso.)
^ ***sn dwom 29 Mɛnantew Mũdi Mu***
Dwom 29
Mɛnantew Mũdi Mu
(Dwom 26)
1. Bu me atɛn, Aw’rade Nyankopɔn,
Mewɔ ahotoso, mikura mũdi mu.
Hwehwɛ me mu, na sɔ me gyidi hwɛ;
Yiyi me koma mu
na hyira me kra daa.
(Nnyeso)
2. Merentena amumɔyɛfo mu.
Metan wɔn a wɔkyi nokware no fekuw.
Mfa me nka abɔnefo ho nkɔ;
Wɔn na adanmude
ahyɛ wɔn nsa mu mã.
(Nnyeso)
3. Wo fie hɔ na mɛtena daa nyinaa.
Wo som no yɛ kronkron; merensan m’akyi da.
Mɛtwa w’afɔremuka ho ahyia,
Mɛto w’ayeyi dwom
aky’rɛ aman nyinaa.
(NNYESO)
Nanso me de, Masi me bo kɛse;
Mɛnantew mũdi mu Akosi daa nyinaa.
(Hwɛ Dw. 25:2 nso.)
^ (Aso. 10:22-33) Wɔkae sɛ: “Ɔbɔfo kronkron bi de Onyankopɔn akwankyerɛ maa ɔsraani panyin Kornelio, ɔtreneeni a osuro Onyankopɔn na Yuda man nyinaa bɔ no din pa no sɛ ɔnsoma mmɛfa wo mmra ne fie na ontie nea wowɔ ka.” 23 Enti ɔde wɔn baa mu na ɔsom wɔn hɔho. Ade kyee no, ɔsɔre ne wɔn kɔe, na na anuanom binom a wofi Yopa ka wɔn ho. 24 Da a edi hɔ no, oduu Kaesarea. Ná Kornelio nso afrɛfrɛ n’abusuafo ne ne nnamfonom nyinaa retwɛn wɔn. 25 Bere a Petro puee hɔ no, Kornelio kohyiaa no hwee ne nan ase sɔree no. 26 Nanso Petro maa no so kae sɛ: “Sɔre; me nso meyɛ onipa.” 27 Na bere a ɔne no bɔɔ nkɔmmɔ no, ɔkɔɔ ofie no mu kohui sɛ nnipa bebree ahyiam, 28 na ɔka kyerɛɛ wɔn sɛ: “Mo ara munim pefee sɛnea mmara mma kwan sɛ Yudani ne abusua foforo muni bɛbɔ anaasɛ ɔbɛbɛn no; nanso Onyankopɔn akyerɛ me sɛ ɛnsɛ sɛ mefrɛ onipa biara sɛ ne ho agu fĩ anaa ne ho ntew. 29 Ne saa nti bere a wɔsoma bɛfrɛɛ me no, manyi ano koraa na mebae. Afei merebisa nea enti a mosoma bɛfrɛɛ me.” 30 Ɛnna Kornelio kae sɛ: “Nnanan ni, saa bere yi ara, na merebɔ mpae dɔn a ɛto so akron no mu wɔ me fie, na hwɛ! ɔbarima bi a ɔhyɛ atade hyɛnhyɛn begyinaa m’anim 31 na ɔkae sɛ: ‘Kornelio, Onyankopɔn atie wo mpaebɔ na w’adɔe adu n’anim. 32 Enti soma kɔ Yopa kɔfrɛ Simon, a wɔfrɛ no Petro no. Saa ɔbarima yi abɛsoɛ Simon a ɔyɛ nhomahyɛfo no fie wɔ po no ano.’ 33 Enti ntɛm ara na mesoma baa wo nkyɛn, na woabɔ mmɔden sɛ woaba ha. Ɛno nti yɛn nyinaa ahyiam Onyankopɔn anim saa bere yi sɛ yɛrebetie nea Yehowa ahyɛ wo sɛ ka nyinaa.”
^ nky. 13 (Mar. 10:35-45) Na Yakobo ne Yohane, Sebedeo mma baanu no kɔɔ ne nkyɛn kɔka kyerɛɛ no sɛ: “Ɔkyerɛkyerɛfo, yɛpɛ sɛ woyɛ nea yebebisa afi wo hɔ biara ma yɛn.” 36 Obisaa wɔn sɛ: “Dɛn na mopɛ sɛ meyɛ ma mo?” 37 Wɔka kyerɛɛ no sɛ: “Ma yɛn hokwan ma obiako ntena wo nifa na obiako nso ntena wo benkum wɔ w’anuonyam mu.” 38 Na Yesu ka kyerɛɛ wɔn sɛ: “Munnim nea morebisa no. Mubetumi anom nea mɛnom no, anaa mubetumi abɔ asu a wɔrebɔ me no bi?” 39 Wɔka kyerɛɛ no sɛ: “Yebetumi.” Ɛnna Yesu ka kyerɛɛ wɔn sɛ: “Nea mɛnom no de mobɛnom, na asu a wɔbɔ me no mobɛbɔ bi. 40 Na me nifa ne me benkum so tena no de, ɛnyɛ me dea na mede ama, na mmom ɛyɛ wɔn a wɔasiesie ama wɔn no dea.” 41 Bere a edu a aka no tee ho asɛm no, wɔn bo fuw Yakobo ne Yohane. 42 Na Yesu frɛɛ wɔn baa ne nkyɛn ka kyerɛɛ wɔn sɛ: “Munim sɛ wɔn a wobu wɔn sɛ amanaman sodifo no di wɔn so bakoma na wɔn mu atitiriw no di wɔn so tumi. 43 Nanso ɛnte saa mo mu; mmom obiara a ɔpɛ sɛ ɔyɛ kɛse mo mu no, ɔnyɛ ɔsomfo, 44 na obiara a ɔpɛ sɛ odi kan mo mu no, ɔnyɛ mo nyinaa mu akoa. 45 Efisɛ onipa Ba no mpo amma sɛ wɔnsom no, na mmom sɛ ɔbɛsom de ne kra ayɛ agyede de agye nnipa bebree.”
^ (Dw. 102:0-28) Mmɔborɔni mpaebɔ; bere a wayɛ hahaaha, na oyi ne komam dadwen adi kyerɛ Yehowa no. 102 O Yehowa, tie me mpaebɔ ɛ; Ma me sufrɛ nnu w’anim. 2 Mfa w’anim nhintaw me m’ahohia da. Yɛ aso ma me; Da a mɛfrɛ wo no, yɛ ntɛm gye me so. 3 Me nna aba awiei sɛ wusiw, Na me nnompe adɔ kɔɔ sɛ muka mu. 4 Me koma abotow sɛ wura, na atwintwam; Me werɛ afi mpo sɛ medidi. 5 M’ahomegu nnyigyei nti Me honam afomfam me nnompe ho. 6 Mayɛ sɛ anomaa pokupoku a ɔte wuram. Mayɛ sɛ ɔpatu ketewa a ɔte amamfõ so. 7 Matwintwam, Mete sɛ anomaa koro a osi ɔdan atifi. 8 M’atamfo bɔ me ahohora daa nyinaa. Wɔn a wodi me ho fɛw no de me din mpo ka ntam. 9 Midi nsõ sɛ paanoo; Me nusu afra m’anonne mu 10 W’abohuru ne w’abufuw nti; Woama me so sɛ wobɛtow me akyene. 11 Me nna ayɛ sɛ sunsuma a ɛreyera, Na me de, matwintwam sɛ wura. 12 Wo Yehowa de, wowɔ hɔ daa daa, Na wo nkae nso wɔ hɔ, awo ntoatoaso nyinaa mu. 13 Wobɛsɔre, na wubehu Sion mmɔbɔ, Efisɛ bere asõ sɛ wodom no, Bere a wɔahyɛ no adu. 14 Wo nkoa anya n’abo ho anigye, Na wɔn yam hyehye wɔn wɔ ne mfutuma ho. 15 Amanaman besuro Yehowa din, Na asase so ahene nyinaa besuro w’anuonyam. 16 Yehowa bɛkyekye Sion; Obeyi ne ho adi n’anuonyam mu. 17 Asõ na ɔbɛyɛ atie wɔn a wɔagye wɔn ho biribiara no mpaebɔ, Na ɔremmu wɔn mpaebɔ animtiaa. 18 Wɔakyerɛw eyi ato hɔ ama awo ntoatoaso a ɛbɛba; Na nkyirimma a wɔbɛba no beyi Yah ayɛ. 19 Yehowa fi ne kronkronbea a ɛwɔ soro hɔ hwɛ, Ofi sorosoro hɔ hwɛ asase so, 20 Sɛ ɔbɛte deduani ahomegu, Na wasan wɔn a wɔayi wɔn ama owu no; 21 Ɛno bɛma wɔabɔ Yehowa din wɔ Sion, Na wɔayi no ayɛ wɔ Yerusalem, 22 Bere a wɔboaboa aman nyinaa ano, Na ahenni a ɛwowɔ hɔ no som Yehowa no. 23 Ɔmaa me tumi mu gowee ɔkwan mfinimfini, Otwaa me nna so. 24 Mekae sɛ: “O me Nyankopɔn, Mmu me nna mu mfa me nkɔ; Wowɔ hɔ awo ntoatoaso nyinaa mu. 25 Teteete na wotoo asase fapem, Na ɔsoro yɛ wo nsa ano adwuma. 26 Ne nyinaa twam mpo a, wo de, wowɔ hɔ daa; Ne nyinaa besuw sɛ ntama. Wobɛsesã no te sɛ atade, na wɔn bere betwam. 27 Nanso wo de, wonsesã da, na wo mfe to rentwa da. 28 W’asomfo mma bɛkɔ so atena ase; Na wɔn asefo betim w’anim.”
^ (Dw. 102:0-28) Mmɔborɔni mpaebɔ; bere a wayɛ hahaaha, na oyi ne komam dadwen adi kyerɛ Yehowa no. 102 O Yehowa, tie me mpaebɔ ɛ; Ma me sufrɛ nnu w’anim. 2 Mfa w’anim nhintaw me m’ahohia da. Yɛ aso ma me; Da a mɛfrɛ wo no, yɛ ntɛm gye me so. 3 Me nna aba awiei sɛ wusiw, Na me nnompe adɔ kɔɔ sɛ muka mu. 4 Me koma abotow sɛ wura, na atwintwam; Me werɛ afi mpo sɛ medidi. 5 M’ahomegu nnyigyei nti Me honam afomfam me nnompe ho. 6 Mayɛ sɛ anomaa pokupoku a ɔte wuram. Mayɛ sɛ ɔpatu ketewa a ɔte amamfõ so. 7 Matwintwam, Mete sɛ anomaa koro a osi ɔdan atifi. 8 M’atamfo bɔ me ahohora daa nyinaa. Wɔn a wodi me ho fɛw no de me din mpo ka ntam. 9 Midi nsõ sɛ paanoo; Me nusu afra m’anonne mu 10 W’abohuru ne w’abufuw nti; Woama me so sɛ wobɛtow me akyene. 11 Me nna ayɛ sɛ sunsuma a ɛreyera, Na me de, matwintwam sɛ wura. 12 Wo Yehowa de, wowɔ hɔ daa daa, Na wo nkae nso wɔ hɔ, awo ntoatoaso nyinaa mu. 13 Wobɛsɔre, na wubehu Sion mmɔbɔ, Efisɛ bere asõ sɛ wodom no, Bere a wɔahyɛ no adu. 14 Wo nkoa anya n’abo ho anigye, Na wɔn yam hyehye wɔn wɔ ne mfutuma ho. 15 Amanaman besuro Yehowa din, Na asase so ahene nyinaa besuro w’anuonyam. 16 Yehowa bɛkyekye Sion; Obeyi ne ho adi n’anuonyam mu. 17 Asõ na ɔbɛyɛ atie wɔn a wɔagye wɔn ho biribiara no mpaebɔ, Na ɔremmu wɔn mpaebɔ animtiaa. 18 Wɔakyerɛw eyi ato hɔ ama awo ntoatoaso a ɛbɛba; Na nkyirimma a wɔbɛba no beyi Yah ayɛ. 19 Yehowa fi ne kronkronbea a ɛwɔ soro hɔ hwɛ, Ofi sorosoro hɔ hwɛ asase so, 20 Sɛ ɔbɛte deduani ahomegu, Na wasan wɔn a wɔayi wɔn ama owu no; 21 Ɛno bɛma wɔabɔ Yehowa din wɔ Sion, Na wɔayi no ayɛ wɔ Yerusalem, 22 Bere a wɔboaboa aman nyinaa ano, Na ahenni a ɛwowɔ hɔ no som Yehowa no. 23 Ɔmaa me tumi mu gowee ɔkwan mfinimfini, Otwaa me nna so. 24 Mekae sɛ: “O me Nyankopɔn, Mmu me nna mu mfa me nkɔ; Wowɔ hɔ awo ntoatoaso nyinaa mu. 25 Teteete na wotoo asase fapem, Na ɔsoro yɛ wo nsa ano adwuma. 26 Ne nyinaa twam mpo a, wo de, wowɔ hɔ daa; Ne nyinaa besuw sɛ ntama. Wobɛsesã no te sɛ atade, na wɔn bere betwam. 27 Nanso wo de, wonsesã da, na wo mfe to rentwa da. 28 W’asomfo mma bɛkɔ so atena ase; Na wɔn asefo betim w’anim.”
^ nky. 19 (Dw. 102:0-28) Mmɔborɔni mpaebɔ; bere a wayɛ hahaaha, na oyi ne komam dadwen adi kyerɛ Yehowa no. 102 O Yehowa, tie me mpaebɔ ɛ; Ma me sufrɛ nnu w’anim. 2 Mfa w’anim nhintaw me m’ahohia da. Yɛ aso ma me; Da a mɛfrɛ wo no, yɛ ntɛm gye me so. 3 Me nna aba awiei sɛ wusiw, Na me nnompe adɔ kɔɔ sɛ muka mu. 4 Me koma abotow sɛ wura, na atwintwam; Me werɛ afi mpo sɛ medidi. 5 M’ahomegu nnyigyei nti Me honam afomfam me nnompe ho. 6 Mayɛ sɛ anomaa pokupoku a ɔte wuram. Mayɛ sɛ ɔpatu ketewa a ɔte amamfõ so. 7 Matwintwam, Mete sɛ anomaa koro a osi ɔdan atifi. 8 M’atamfo bɔ me ahohora daa nyinaa. Wɔn a wodi me ho fɛw no de me din mpo ka ntam. 9 Midi nsõ sɛ paanoo; Me nusu afra m’anonne mu 10 W’abohuru ne w’abufuw nti; Woama me so sɛ wobɛtow me akyene. 11 Me nna ayɛ sɛ sunsuma a ɛreyera, Na me de, matwintwam sɛ wura. 12 Wo Yehowa de, wowɔ hɔ daa daa, Na wo nkae nso wɔ hɔ, awo ntoatoaso nyinaa mu. 13 Wobɛsɔre, na wubehu Sion mmɔbɔ, Efisɛ bere asõ sɛ wodom no, Bere a wɔahyɛ no adu. 14 Wo nkoa anya n’abo ho anigye, Na wɔn yam hyehye wɔn wɔ ne mfutuma ho. 15 Amanaman besuro Yehowa din, Na asase so ahene nyinaa besuro w’anuonyam. 16 Yehowa bɛkyekye Sion; Obeyi ne ho adi n’anuonyam mu. 17 Asõ na ɔbɛyɛ atie wɔn a wɔagye wɔn ho biribiara no mpaebɔ, Na ɔremmu wɔn mpaebɔ animtiaa. 18 Wɔakyerɛw eyi ato hɔ ama awo ntoatoaso a ɛbɛba; Na nkyirimma a wɔbɛba no beyi Yah ayɛ. 19 Yehowa fi ne kronkronbea a ɛwɔ soro hɔ hwɛ, Ofi sorosoro hɔ hwɛ asase so, 20 Sɛ ɔbɛte deduani ahomegu, Na wasan wɔn a wɔayi wɔn ama owu no; 21 Ɛno bɛma wɔabɔ Yehowa din wɔ Sion, Na wɔayi no ayɛ wɔ Yerusalem, 22 Bere a wɔboaboa aman nyinaa ano, Na ahenni a ɛwowɔ hɔ no som Yehowa no. 23 Ɔmaa me tumi mu gowee ɔkwan mfinimfini, Otwaa me nna so. 24 Mekae sɛ: “O me Nyankopɔn, Mmu me nna mu mfa me nkɔ; Wowɔ hɔ awo ntoatoaso nyinaa mu. 25 Teteete na wotoo asase fapem, Na ɔsoro yɛ wo nsa ano adwuma. 26 Ne nyinaa twam mpo a, wo de, wowɔ hɔ daa; Ne nyinaa besuw sɛ ntama. Wobɛsesã no te sɛ atade, na wɔn bere betwam. 27 Nanso wo de, wonsesã da, na wo mfe to rentwa da. 28 W’asomfo mma bɛkɔ so atena ase; Na wɔn asefo betim w’anim.”
^ nky. 19 (Dw. 102:0-28) Mmɔborɔni mpaebɔ; bere a wayɛ hahaaha, na oyi ne komam dadwen adi kyerɛ Yehowa no. 102 O Yehowa, tie me mpaebɔ ɛ; Ma me sufrɛ nnu w’anim. 2 Mfa w’anim nhintaw me m’ahohia da. Yɛ aso ma me; Da a mɛfrɛ wo no, yɛ ntɛm gye me so. 3 Me nna aba awiei sɛ wusiw, Na me nnompe adɔ kɔɔ sɛ muka mu. 4 Me koma abotow sɛ wura, na atwintwam; Me werɛ afi mpo sɛ medidi. 5 M’ahomegu nnyigyei nti Me honam afomfam me nnompe ho. 6 Mayɛ sɛ anomaa pokupoku a ɔte wuram. Mayɛ sɛ ɔpatu ketewa a ɔte amamfõ so. 7 Matwintwam, Mete sɛ anomaa koro a osi ɔdan atifi. 8 M’atamfo bɔ me ahohora daa nyinaa. Wɔn a wodi me ho fɛw no de me din mpo ka ntam. 9 Midi nsõ sɛ paanoo; Me nusu afra m’anonne mu 10 W’abohuru ne w’abufuw nti; Woama me so sɛ wobɛtow me akyene. 11 Me nna ayɛ sɛ sunsuma a ɛreyera, Na me de, matwintwam sɛ wura. 12 Wo Yehowa de, wowɔ hɔ daa daa, Na wo nkae nso wɔ hɔ, awo ntoatoaso nyinaa mu. 13 Wobɛsɔre, na wubehu Sion mmɔbɔ, Efisɛ bere asõ sɛ wodom no, Bere a wɔahyɛ no adu. 14 Wo nkoa anya n’abo ho anigye, Na wɔn yam hyehye wɔn wɔ ne mfutuma ho. 15 Amanaman besuro Yehowa din, Na asase so ahene nyinaa besuro w’anuonyam. 16 Yehowa bɛkyekye Sion; Obeyi ne ho adi n’anuonyam mu. 17 Asõ na ɔbɛyɛ atie wɔn a wɔagye wɔn ho biribiara no mpaebɔ, Na ɔremmu wɔn mpaebɔ animtiaa. 18 Wɔakyerɛw eyi ato hɔ ama awo ntoatoaso a ɛbɛba; Na nkyirimma a wɔbɛba no beyi Yah ayɛ. 19 Yehowa fi ne kronkronbea a ɛwɔ soro hɔ hwɛ, Ofi sorosoro hɔ hwɛ asase so, 20 Sɛ ɔbɛte deduani ahomegu, Na wasan wɔn a wɔayi wɔn ama owu no; 21 Ɛno bɛma wɔabɔ Yehowa din wɔ Sion, Na wɔayi no ayɛ wɔ Yerusalem, 22 Bere a wɔboaboa aman nyinaa ano, Na ahenni a ɛwowɔ hɔ no som Yehowa no. 23 Ɔmaa me tumi mu gowee ɔkwan mfinimfini, Otwaa me nna so. 24 Mekae sɛ: “O me Nyankopɔn, Mmu me nna mu mfa me nkɔ; Wowɔ hɔ awo ntoatoaso nyinaa mu. 25 Teteete na wotoo asase fapem, Na ɔsoro yɛ wo nsa ano adwuma. 26 Ne nyinaa twam mpo a, wo de, wowɔ hɔ daa; Ne nyinaa besuw sɛ ntama. Wobɛsesã no te sɛ atade, na wɔn bere betwam. 27 Nanso wo de, wonsesã da, na wo mfe to rentwa da. 28 W’asomfo mma bɛkɔ so atena ase; Na wɔn asefo betim w’anim.”
^ nky. 20 (Dw. 102:0-28) Mmɔborɔni mpaebɔ; bere a wayɛ hahaaha, na oyi ne komam dadwen adi kyerɛ Yehowa no. 102 O Yehowa, tie me mpaebɔ ɛ; Ma me sufrɛ nnu w’anim. 2 Mfa w’anim nhintaw me m’ahohia da. Yɛ aso ma me; Da a mɛfrɛ wo no, yɛ ntɛm gye me so. 3 Me nna aba awiei sɛ wusiw, Na me nnompe adɔ kɔɔ sɛ muka mu. 4 Me koma abotow sɛ wura, na atwintwam; Me werɛ afi mpo sɛ medidi. 5 M’ahomegu nnyigyei nti Me honam afomfam me nnompe ho. 6 Mayɛ sɛ anomaa pokupoku a ɔte wuram. Mayɛ sɛ ɔpatu ketewa a ɔte amamfõ so. 7 Matwintwam, Mete sɛ anomaa koro a osi ɔdan atifi. 8 M’atamfo bɔ me ahohora daa nyinaa. Wɔn a wodi me ho fɛw no de me din mpo ka ntam. 9 Midi nsõ sɛ paanoo; Me nusu afra m’anonne mu 10 W’abohuru ne w’abufuw nti; Woama me so sɛ wobɛtow me akyene. 11 Me nna ayɛ sɛ sunsuma a ɛreyera, Na me de, matwintwam sɛ wura. 12 Wo Yehowa de, wowɔ hɔ daa daa, Na wo nkae nso wɔ hɔ, awo ntoatoaso nyinaa mu. 13 Wobɛsɔre, na wubehu Sion mmɔbɔ, Efisɛ bere asõ sɛ wodom no, Bere a wɔahyɛ no adu. 14 Wo nkoa anya n’abo ho anigye, Na wɔn yam hyehye wɔn wɔ ne mfutuma ho. 15 Amanaman besuro Yehowa din, Na asase so ahene nyinaa besuro w’anuonyam. 16 Yehowa bɛkyekye Sion; Obeyi ne ho adi n’anuonyam mu. 17 Asõ na ɔbɛyɛ atie wɔn a wɔagye wɔn ho biribiara no mpaebɔ, Na ɔremmu wɔn mpaebɔ animtiaa. 18 Wɔakyerɛw eyi ato hɔ ama awo ntoatoaso a ɛbɛba; Na nkyirimma a wɔbɛba no beyi Yah ayɛ. 19 Yehowa fi ne kronkronbea a ɛwɔ soro hɔ hwɛ, Ofi sorosoro hɔ hwɛ asase so, 20 Sɛ ɔbɛte deduani ahomegu, Na wasan wɔn a wɔayi wɔn ama owu no; 21 Ɛno bɛma wɔabɔ Yehowa din wɔ Sion, Na wɔayi no ayɛ wɔ Yerusalem, 22 Bere a wɔboaboa aman nyinaa ano, Na ahenni a ɛwowɔ hɔ no som Yehowa no. 23 Ɔmaa me tumi mu gowee ɔkwan mfinimfini, Otwaa me nna so. 24 Mekae sɛ: “O me Nyankopɔn, Mmu me nna mu mfa me nkɔ; Wowɔ hɔ awo ntoatoaso nyinaa mu. 25 Teteete na wotoo asase fapem, Na ɔsoro yɛ wo nsa ano adwuma. 26 Ne nyinaa twam mpo a, wo de, wowɔ hɔ daa; Ne nyinaa besuw sɛ ntama. Wobɛsesã no te sɛ atade, na wɔn bere betwam. 27 Nanso wo de, wonsesã da, na wo mfe to rentwa da. 28 W’asomfo mma bɛkɔ so atena ase; Na wɔn asefo betim w’anim.”
^ nky. 21 (Dw. 102:0-28) Mmɔborɔni mpaebɔ; bere a wayɛ hahaaha, na oyi ne komam dadwen adi kyerɛ Yehowa no. 102 O Yehowa, tie me mpaebɔ ɛ; Ma me sufrɛ nnu w’anim. 2 Mfa w’anim nhintaw me m’ahohia da. Yɛ aso ma me; Da a mɛfrɛ wo no, yɛ ntɛm gye me so. 3 Me nna aba awiei sɛ wusiw, Na me nnompe adɔ kɔɔ sɛ muka mu. 4 Me koma abotow sɛ wura, na atwintwam; Me werɛ afi mpo sɛ medidi. 5 M’ahomegu nnyigyei nti Me honam afomfam me nnompe ho. 6 Mayɛ sɛ anomaa pokupoku a ɔte wuram. Mayɛ sɛ ɔpatu ketewa a ɔte amamfõ so. 7 Matwintwam, Mete sɛ anomaa koro a osi ɔdan atifi. 8 M’atamfo bɔ me ahohora daa nyinaa. Wɔn a wodi me ho fɛw no de me din mpo ka ntam. 9 Midi nsõ sɛ paanoo; Me nusu afra m’anonne mu 10 W’abohuru ne w’abufuw nti; Woama me so sɛ wobɛtow me akyene. 11 Me nna ayɛ sɛ sunsuma a ɛreyera, Na me de, matwintwam sɛ wura. 12 Wo Yehowa de, wowɔ hɔ daa daa, Na wo nkae nso wɔ hɔ, awo ntoatoaso nyinaa mu. 13 Wobɛsɔre, na wubehu Sion mmɔbɔ, Efisɛ bere asõ sɛ wodom no, Bere a wɔahyɛ no adu. 14 Wo nkoa anya n’abo ho anigye, Na wɔn yam hyehye wɔn wɔ ne mfutuma ho. 15 Amanaman besuro Yehowa din, Na asase so ahene nyinaa besuro w’anuonyam. 16 Yehowa bɛkyekye Sion; Obeyi ne ho adi n’anuonyam mu. 17 Asõ na ɔbɛyɛ atie wɔn a wɔagye wɔn ho biribiara no mpaebɔ, Na ɔremmu wɔn mpaebɔ animtiaa. 18 Wɔakyerɛw eyi ato hɔ ama awo ntoatoaso a ɛbɛba; Na nkyirimma a wɔbɛba no beyi Yah ayɛ. 19 Yehowa fi ne kronkronbea a ɛwɔ soro hɔ hwɛ, Ofi sorosoro hɔ hwɛ asase so, 20 Sɛ ɔbɛte deduani ahomegu, Na wasan wɔn a wɔayi wɔn ama owu no; 21 Ɛno bɛma wɔabɔ Yehowa din wɔ Sion, Na wɔayi no ayɛ wɔ Yerusalem, 22 Bere a wɔboaboa aman nyinaa ano, Na ahenni a ɛwowɔ hɔ no som Yehowa no. 23 Ɔmaa me tumi mu gowee ɔkwan mfinimfini, Otwaa me nna so. 24 Mekae sɛ: “O me Nyankopɔn, Mmu me nna mu mfa me nkɔ; Wowɔ hɔ awo ntoatoaso nyinaa mu. 25 Teteete na wotoo asase fapem, Na ɔsoro yɛ wo nsa ano adwuma. 26 Ne nyinaa twam mpo a, wo de, wowɔ hɔ daa; Ne nyinaa besuw sɛ ntama. Wobɛsesã no te sɛ atade, na wɔn bere betwam. 27 Nanso wo de, wonsesã da, na wo mfe to rentwa da. 28 W’asomfo mma bɛkɔ so atena ase; Na wɔn asefo betim w’anim.”
^ (Dw. 71:1-24) O Yehowa, wo na maguan abɛtoa wo. Mma m’anim nngu ase da. 2 Wo trenee mu na yi me, na gye me. Yɛ aso ma me na gye me nkwa. 3 Yɛ m’abannennen a mekɔ mu daa. Hyɛ ma minnya nkwa, Efisɛ wone me botan ne m’abannennen. 4 O me Nyankopɔn, gye me fi ɔdebɔneyɛfo nsam, Gye me fi omumɔyɛfo ne nhyɛsofo nsam. 5 O Awurade Tumfoɔ Yehowa, wone m’anidaso, wo na mede me werɛ ahyɛ wo mu fi me mmofraase. 6 Wo na mifi yafunu mu matweri wo; Wo na wuyii me fii me maame yam. Wo na meyi wo ayɛ daa. 7 Mayɛ sɛ anwonwade wɔ nnipa bebree ani so; Wone me guankɔbea a ɛyɛ den. 8 W’ayeyi ahyɛ m’anom ma, Na meka w’anuonyam daa. 9 Ntow me nkyene me nkwakoraabere mu; Bere a m’ahoɔden so ahuan no, nnyaw me. 10 M’atamfo aka me ho asɛm, Wɔn a wɔn ani sa me kra abom atu agyina, 11 Na wɔka sɛ: “Onyankopɔn agyaw no. Muntiw no na monkyere no, efisɛ onni ogyefo.” 12 O Onyankopɔn, mma wo ne me ntam nnware. O me Nyankopɔn, yɛ ntɛm bɛboa me. 13 Ma wɔn a wɔne me kra di asi no ani nwu na wɔn awiei mmra. Ma wɔn a wɔpɛ me sɛe no mfura ahohorabɔ ne animguase. 14 Na me de, mɛtwɛn daa; Mede bi bɛka w’ayeyi nyinaa ho. 15 M’ano na ɛbɛka wo trenee ho asɛm; Ɛbɛka wo nkwagye daa nyinaa, Efisɛ merentumi mmu ne dodow ano. 16 Wo tumi kɛse mu na mɛba, O Awurade Tumfoɔ Yehowa; Mɛka wo trenee ho asɛm, wo nkutoo de. 17 O Onyankopɔn, wufi me mmofraase na akyerɛkyerɛ me, Maka w’anwonwadwuma ho asɛm de abesi nnɛ. 18 O Onyankopɔn, sɛ mebɔ akwakoraa na mifuw dwen mpo a, nnyaw me, Kosi sɛ mɛka wo basa ho asɛm akyerɛ awo ntoatoaso, Na mɛka wo kɛseyɛ ho asɛm akyerɛ nkyirimma. 19 O Onyankopɔn, wo trenee kodu sorosoro; Nneɛma akɛse a woayɛ mu de, Onyankopɔn, hena koraa na ɔte sɛ wo? 20 Ahohia ne ɔhaw a woama aba me so nti, Ma me ho nsan me bio; San ma me so fi subun mu wɔ asase so. 21 Ma me kɛseyɛ nkɔ anim, Na bɛyɛ me bammɔfo na kyekye me werɛ. 22 Me nso mede sanku bɛkamfo wo, Wo nokwaredi ho, O me Nyankopɔn. O Israel Kronkronni, mede sankuten bɛto dwom ama wo. 23 Sɛ meto dwom ma wo a, m’ano ho bɛsɛpɛw no, Me kra a woagye no no nso saa ara. 24 Me tɛkrɛma de, daa ɛbɛka wo trenee ho asɛm wɔ me komam, Efisɛ wɔn a wɔpɛ me sɛe no ani awu, na wɔn anim agu ase.
^ nky. 14 (1 Tim. 5:3-16) Di akunafo a wɔyɛ akunafo ankasa no ni. 4 Na sɛ okunafo bi wɔ mma anaa mmanana a, ma wonsua sɛ wobedi kan ada onyamesom pa adi wɔ wɔn ankasa afie na wɔatua wɔn awofo ne wɔn nananom ka sɛnea ɛsɛ, efisɛ eyi na ɛsɔ Onyankopɔn ani. 5 Na ɔbea a ɔyɛ okunafo ankasa a ahia no de n’ani to Onyankopɔn so, na okura nkotɔsrɛ ne mpaebɔ mu adesae ne adekyee. 6 Nanso nea ɔde ne ho ma ɔhonam akɔnnɔ no te ase de, nanso wawu. 7 Enti kɔ so fa ahyɛde ahorow yi ma, na obi annya wɔn ho asɛm anka. 8 Nokwasɛm ni, sɛ obi nhwɛ n’ankasa ne nnipa, ne ne titiriw no, ne fiefo a, wapa gyidi no, na ɔyɛ onipa bɔne sen nea onnye nni mpo. 9 Ansa na wɔde okunafo bi din bɛka ho no, na wadi mfe aduosia, na ɛsɛ sɛ ɔyɛ okunu biako yere, 10 nea wodi ne ho adanse sɛ ɔyɛɛ nnwuma pa, ɔtetee mma, ogyee ahɔho, ɔhohoroo akronkronfo nan ho, ɔboaa wɔn a wɔwɔ ahohia mu, ɔde nsiyɛ dii adwuma pa biara akyi. 11 Nanso mfa akunafo a wonnyinii nka ho, efisɛ sɛ ɛba sɛ wɔn nna ho nkate yi wɔn adwene fi Kristo so a, wɔpɛ sɛ wɔware, 12 na wonya atemmu efisɛ wɔapo wɔn kan gyidi no. 13 Bere koro no ara nso wosua anihaw, nenam afie afie mu kwa; na ɛnyɛ sɛ wɔnyɛ hwee nko, na mmom wodi nseku de wɔn ho gyigye nkurɔfo nsɛm mu nso, na wɔkeka nsɛm a ɛnsɛ sɛ wɔka. 14 Enti mepɛ sɛ akunafo a wonnyinii no ware, wo mma hwɛ fie, na wɔamma ɔtamfo annya hokwan ansopa yɛn. 15 Nokwarem no, ebinom aman akodi Satan akyi dedaw. 16 Sɛ ɔbea gyidini bi wɔ akunafo a, ma ɔmmoa wɔn na ammɛyɛ adesoa anto asafo no so. Ɛno bɛma wɔatumi aboa wɔn a wɔyɛ akunafo ankasa no.